azaroak 17, 2019\nEuskal kanal berria youtuben erritmogramekin.\nZelako aurkikuntza, Youtebeko kanal berri bat haur-hezkuntzara zuzenduta erritmogramekin! Niretzat baliabide hauek mundialak dira erritmo koordinazioa eta irakurketa lantzeko eta baita entzunaldi klasikoak ezagutarazteko. Halere, sortu ditudanak lehen-hezkuntzarako dira eta hutsunea ikusten nuen haur-hezkuntzan. Zelako poza hartu dudan beraren materialen berri izan dudanean.\nBaliabideak sortzeak gure komunitatea aberasten du, eta haur-hezkuntza gutxien osatuta dagoen esparrua da nere ustez, horregatik pozteko gauza da.\nKanal honen egilea Bea Garcia Rodriguez da, arreta goiztiarran aditua. Hementxe joan zaitezte haren kanalera irudian klikatzen baduzue:\nBea zoriondu nahi dut egin dituen bideoak oso zainduak eta txukunak direlako. Flipatu dut bideoen aurkezpenekin, pasada bat dira.\nHiru bideo ditu, bata boomwackers ala kanpaiekin egiteko, bestea "El toreador" Bizetena eta hemen jarri dudana "Orduen dantza".\nAskotan txikiei fantasiako "Orduen dantza" bideoa jartzen diet; beraz, erritmograma honekin entzunaldia jarduera aktibo bihurtuko dugu. Mila mila esker, Bea!! Segi bideoak egiten meseeeeeeee!!!!!\nEtiquetas: Baliabideak, Erritmogramak, Haur Hezkuntza\nurriak 24, 2019\n"Bach-en Minuettoa" erritmograma.\nHirugarren mailan 3/4 konpasa lantzen dugu eta erritmograma hau oso aproposa da erritmo hirutarra barneratzeko.\nMinuettoa musika-tresnekin jo baino lehen, binaka jarrita egiten dugu bata bestearekin eskuak kolpatuz modu honetan:\n3-eskuak elkar kolpatuz (pultsua)\nEtiquetas: Erritmogramak, Nire baliabideak\nirailak 25, 2019\nAsanblada musikala haur-hezkuntzan.\nZuekin konpartitu nahi dut aurten martxan jarri dudan asanblada musikala. Momentuz 5 urtekoekin martxan jarri dut, baina aurrerantzean 4 urtekoekin ere egiteko ideia daukat. Asanblada hau egiteko instrumentuaz baliatu naiz.\nLurrean aeronfix gardenarekin itsatsita, musika-tresnak jarri ditut familiaka antolatutak:\nHaizezkoak: arrosa kolorekin\nHarizkoak: urdina kolorekin\nPerkusioa: berdea kolorekin\nInstrumentuek markatzen dute ikasle bakoitzaren esertokia, baina jakiteko bakoitzari zein instrumentu egokitu zaion, zerrenda hau erabiltzen dugu. Ezkerreko zerrenda A taldeari dagokio , eta eskuinekoa B taldeari.\nPolita da ikustea nola gelan sartzerakoan jotzen duten zerrendara bere tokia gogoratzeko, edo beraien artean elkar laguntzen dira tokia aurkitzeko: "Zu tronpeta zara!".\nZerrenda horretan ere arduraduna nor den ikusten da, beraz bakoitza oso ondo kokatzen da gelan sartzerakoan eta momentu horretako "kaosa" saihestu dezakegu.\nIkasle bakoitza bere tokian dagoenean, ordenean eta txandaka, bakoitzari egokitu zaion instrumentuaren izena esaten hasten da. Saioa aurrera eramaten dugu eta amaitu baino bost minututxo lehenago, arduradunaren instrumentuaren bideoa ikusten dugu.\nInstrumentuen izenak ongi ikasi dutela ikusterakoan, tokiz aldatuko ditut.\nMomentuz gehiagorik ez zait bururatu, baina uste dut baliabide honek jokua emango digutela!\nZER EGITEN DU ARDURADUNAK?\nNire ondoan eseritzen da eta sol giltzako lepoko bat ipintzen du.\nHorman dagoen sol giltza errepasatzen du.\nKantatzen dugunean, bere bi abesti faboritoenak aukeratzen ditu eta gitarra txikitxo bat ere jotzen du.\nMusika-tresnak banatu eta jaso egiten ditu.\nGelatik ateratzean hilarako bigarrena da (gelako arduraduna lehenengoa da).\nBueno, honeraino iritsi da zuekin konpartitu nahi nuena. Esperientziaren bat kontatu nahi baduzue, antzeko zerbait egiten duzuelako edo zeharo desberdin eta primeran funtzionatzen zaizuena ba.... nik entzuteko eta ikasteko prest nago! Badakizue gu garela musika-irakasleak bere bakardadean... beraz animatzen zaituztet konpartitzera!\nPublicado por Musikarma 4 iruzkin:\nEtiquetas: Asanblada musikala, Haur Hezkuntza\nirailak 20, 2019\n"Merkatu persiar batean" erritmograma.\nErritmograma honekin oinarrizko irudi erritmikoak errepasatuko ditugu: kortxeak, beltzak, zuriak eta haien isiltasunak.\nEtiquetas: Erritmoa, Erritmogramak, Nire baliabideak\nirailak 13, 2019\n"Baba Yaga" erritmograma.\nBaba Yaga, Mussorgskyren "Erakusketa baten koadroak" obra osatzen duten margoetako bat da. Pieza laburra eta indar handikoa da eta gelan guztiz bizitzeko asmoz erritmograma hau sortu dut. Goza dezazuela espero dut!\nEtiquetas: Erakusketa bateko margolanak, Erritmogramak, Nire baliabideak\nirailak 10, 2019\nEtiquetas: 3. Maila, 4. Maila, 5. Maila, 6. Maila, Kantak\nmaiatzak 25, 2019\nJ.A. Arana Martijak dion bezala, Alostorrea musika eta letra batera dakarren euskal kantarik zaharrenetako bat da. Kanta hau eresi bat da eta bertan Alosen gertatutako zoritxarreko gertaerak kontatzen dira:\nAlostorrea Debako etxe nagusi baten izena zen. Bertako jauna, Beltran Perez de Alos, bi aldiz ezkondu zen.Lehenengo emaztearekin alaba bat izan zuen, Uxue izenekoa.\nAlargundu zenean, Alos jauna berriro ezkondu zen. Alosek, biziki maite zuen Uxue, baina emazte berriak berriz, ez zuen batere maite.\nHalako batean, Beltran Perez de Alos jaunak, gerrara joan izan behar zuen.\nGerran zela, emaztearen eskutitz bat jaso zuen. Bertan Uxue, alaba maite hark, sasikume bat, hau da, aitorik gabeko haurr bat izan zuela esaten zion.\nBeltran jauna triste, etxera itzuli zen.\nDorrea begien bistan zuela, zuzenean etxeratu ordez, taberna batera joatea pentsatu zuen. Afaltzen ari zela, bi gizon sartu ziren ozenki hitz egiten.\nJaioberri horri buruz hitz egiten ari ziren eta batek Alos jaunaren emaztearen antza handia zuela esaten zuen.\nBeltranek hau entzun zuenean, egia jakin behar zuela erabaki zuen.\nHonela bada, hilkutxa baten barruan sartzea bere ezpatarekin eta gisa horretan etxera eramateko agindua eman zien haren gizonei.\nAlostorrea senidez eta lagunez bete egin zen, denak negar batean. Txandaka, denak pasatu ziren hilkutxaren aurretik hildakoari azken agurra emateko.\nUxueren txanda iritsi zenean, aitari musu bat eman zion kopetan. Gero, bertso batzuk kantatu zituen dorrean jaiotako haurraren jatorria adierazten zutenak: haren emaztea eta haren lehengusu "Bela Beltza"rean zena, alegia.\n"Bela Beltza" ere bertan zen, eta bertsoak entzun zituenenan Uxue hiltzeko asmoz hurbildu zen.\nBeltran de Alos jauna, bere hilkutxatik jaikiz, ezpata hartu eta "Bela Beltza" hil zuen.\nABESTIA HEMEN klikatuz deskargatu dezakezue.\nAbesti hau orain dela urte mordo topatu nuen interneten. Instituto bateko ikasle batzuek egindakoa da. Tamalez gaur egun ez dut gogoratzen institutoaren izena eta ezin dut lotura aurkitu interneten. Norbaitek honen berri izango balu, pila bat eskertuko nioke edozein informazio. Lan bikaina egin zuten eta merezi duten aipamena egin nahiko nieke.\nAzpian dagoen dokumentua Debako udalak sortu zuen materiala da Alostorreko kondairaren inguruan.\nIturria: Debako udala\nEtiquetas: Erdi Aroa, Euskal Herriko historia, historia, Kantak\nmaiatzak 02, 2019\n"My Sharona" Proposamen erritmikoa.\n"My Sharona" The Knack taldearen kantarik ospetsuena da. 1979an argitararu zen eta oso kanta potentea da, nire faboritoenetako bat.\nPraktikatuko eta biziko dugu proposamen honen bidez. Beharko dugun materiala bitxia eta sinplea da: irakurtzen zaudeten liburu bat, bi errotulagailu eta kartulina. Arraro xamar, ezta?\nZin dagizuet emaitza kuriosoa eta dibertigarria dela, bideo honetan ikus dezakezuen moduan, eta animatuta bazaudete denbora galdu gabe has gaitezke!\nHemen daude abestian zehar egin beharko ditugun erritmo guztiak bukle moduan, beraz lehenengotik hasi eta ongi ateratzerakoan hurrengoa saiatu! Ispilu moduan daude, errezagoa izan dadin ;-)\nEtiquetas: 6. Maila, 70. 80. eta 90. hamarkadako musika, Erritmoa, Nire baliabideak, Perkusioa\nmartxoak 20, 2019\nEskema musikal baten etengabeko errepikapenean datza ostinatoa. Batzutan errepikatzen dena melodia zati bat izan daiteke ala erritmo bat; besteetan melodia eta erritmoa nahastuta izan daitezke ostinatoa osatzen dutenak. Abesti ospetsu honetan oso ongi antzeman dezakegu ostinatoa. Hasieran agertzen da eta abesti osoan zehar luzatuko da.\nOrain gure txanda iritsi da eta musika-tresnak hartuta ostinato erritmiko batzuk praktikatuko ditugu bideo honi esker!\nEtiquetas: 3. Maila, Erritmoa, Erritmogramak, Musika-mintzaira, Nire baliabideak\nmartxoak 07, 2019\n"Can can" Offenbach. Proposamen erritmikoa\nJacques Offenbach Alemanian jaiotako konpositorea eta biolontxelojolea izan zen. Halere, denborakin Frantzian nazionalizatu zen. Opera komikoaren asmatzailea izateaz gain, eragin handiko konpositorea izan zen XIX. mendean.\nBi proposamen erritmiko hauek Offenbachen Orfeus infernuan operako zatirik ezagunenari dagozkie. Perkujole bihurtu beharko zarete bi bertsio hauei aurre egiteko; bata bestea baino zailagoa.\nBeraz, makilak hartu eta hasi probatzen! Ziur nago pila disfrutatuko duzuela, nik behintzat oso ondo pasatu dut! Animatu eta kontatu ea zer moduz moldatu zareten!\nPublicado por Musikarma 2 iruzkin:\nEtiquetas: Erritmoa, Nire baliabideak, Perkusioa\notsailak 19, 2019\n"Pailazoen dantza". Erritmograma\nHemen disfrutatu dezakezue Felix Mendelssohnen musikaz erritmograma honen bidez.\n"Pailazoen dantza", Uda gau bateko ametsa obraren zati bat da. Animatzen zarete?\nFelix Mendelssohn. "Uda gau bateko ametsa"\nFelix Mendelsson konpositore alemaniar bat izan zen, eta bere ahizpa Fanny bezala, ume prodigioa. Hamaika urtekin piano eta biolinarako hirukote eta sonata bat idatzi zituen.\n"Uda gau bateko ametsa" William Shakespearek idatzitako komediarik ospetsuena da eta Felixek bere nerabezaroan obra hau irakurri ondoren harentzako obra-musikal bat idaztea erabaki zuen. 17 urte zituela obra honentzako Obertura bat konposatu zuen.\n17 urte beranduago Prusiako enperadoreak antzerki-lan horrentzako musika osoa idaztea enkargatu zion eta Felixek musika-lan horri osotasuna eman zion: Oberturatik aparte, beste hamabi mugimendu gehiago idatzi zituen orkestrako atalak zein ahotsarenak tartekatuz. Hauetatik guztietatik ezagunen diren mugimenduak hauek dira: Scherzo, Marcha Nupcial, Intermezzo eta Nocturno.\nIpuin labur honetan ezagutuko duzue Shakesperen istorioa, baita Mendelssonhnek idatzitako musikaren erakusketa bat.\nEtiquetas: Ipuinak, konpositoreak\notsailak 15, 2019\nTalentu handikoa den erromantizismoko konpositore baten sarrera bat prestatzen ari naiz, zein Mozart bezala, ume prodigioa izan zen. Felix Mendelssohneri buruz ari naiz, eta haren gaitasun handiak disziplinari eta lanari esker garatuak izan ziren haren haurtzaroan.\nHalere, Felixeri buruz hitz egin baino lehen, haren ahizparen bizitza kontatu nahi dizuet: Fanny Mendelssohn, Felix baino gaitasun gehiago izan zituen neskak.\nGarai horretan, XIX. mendean, emakumezkoa ala gizonezkoa jaiotzeak pertsona baten etorkizuna baldintzatzen zuen.\nAbraham, Fanny eta Felixen aita, haren luxuzko etxean kontzertu batzuk antolatzen hasi zen. "Igande Musikalak" deitzen ziren eta bertan, gure anai-arrebek publikoaren aurrean jotzen zuten.\nAbrahamen asmoa Felixen etorkizuneko ibilbide profesionala musikari bezala poliki-poliki zabaltzea zen.\nHala eta guztiz ere, Fannyrekiko zuen asmoa zeharo desberdina zen. Aitaren hitzetan, inoiz ezingo zuen musiko profesionala bilakatu, andre baten tokia etxe barruan egon behar zuelako. Fannyren talentu miresgarri hori etorkizuneko senarrari atsegin egiteko baino besterik ez luke balioko. Ikaragarria, ezta?\nBaina ez pentsatu Abraham gaiztoa zela. Asko maite zuen bere alaba, eta bere ustearen arabera erabaki hori Fanyrentzat hoberena zen. Beraz, Fannyren gaitasun musikalak ez ziren kaleratzen, bere sormena etxe barruan geratzen zen.\nBitartean, Felix musikari handia bilakatzen hasi zen, eta Fannyrekiko zuen miresmena handia zenez, eskeintzen zituen kontzertuetan Fannyk asmatutako obrak interpretatzen hasi zen bere lanak izango balira bezala. Obra horiek oso harrera ona izan zuten publikoaren aurrean. Izan ere, Viktoria Erreginaren aurrean kontzertu bat egin behar izan zuenean Erreginak gehien estimatzen zuen musika-lana jotzea agindu zion. Lan hori ITALIANA deitzen zen, Fannyk asmatutakoa. Felixek Erreginari aitortu behar izan zion musika-lan hori bere ahiazparena zela.\nDenbora pasa ahala, Fannyk ezkondu eta ume bat izan zuen. Hori zela eta, musika alde batera utzi behar izan zuen. Halere, urte batzuk pasa ondoren, garai batean etxean egiten zituzten "Igande Musikalak" berreskuratzea erabaki zuen. Instrumentu-joleak eta abeslariak elkartu zituen eta musika-talde horren zuzendari bihurtu zen.\nKontzertu horiek Berlinen oso arrakastatsuak bihurtu ziren eta Fanny bere konpositore faboritoen lanak, anaiarenak barne, eszenaratzen zituen. Alabaina, arrakasta gehien lortzen zuenean berak asmatutako musika interpretatzerakoan zen.\nKontzertu horietara Paganini, Liszt ala Clara Schuman bezalako musikari handiak bertaratzen ziren.\nBere aita hiltzerakoan, tristura sakonean amildu zen eta igandeko kontzertuak bertan behera utzi zituen.\nIndarrak berreskuratu zituenean Felixeri laguntza eskatu zion idatzitako obra musikal batzuk interpreta zitzan. Hala ere, denboraren poderioz Felixen pentsamendua garai hartako baloreetara moldatu zen eta aitaren ustea bezala, andre baten tokia etxean egon behar zuela esan zion.\nFannyk ez zuen amorerik eman eta berriz, etxeko "Igande musikalak" berreskuratu zituen. Berriz, Berlineko bizitza kulturalari bultzada bat ematea lortu zuen.\n1840. urtean haren bizitzako ametsa bete zuen: Italiara bidaiatzea. Italian zela, bera bezalako musikari handiak ezagutu zituen eta bueltatzerakoan idarberrituta eta idei musikalaz beteta zegoen. 32 urte zituela bere lehenengo kontzertua eskaini zuen etxeko esparrutik kanpo.\nIkus dezakegun moduan, bi anai-arreben errealitateak oso desberdinak izan ziren. Felixek 13 urte zituen bere lehenengo kontzertua eskeini zuenean.\nFannyk emandako kontzertu horretan, Felixen Pianorako 1. kontzertua jo zuen. Emakume bat musiko profesional gisa eremu pribatutik kanpo kontzertu bat eskaintzen! Garai hartako arau eta balore zorrotzak apurtu egin zituen Fannyk!\n1846. urtean bere konposiziorik onena idatzi zuen: biolinarako, pianorako eta txelorako hirukotea (opus 11).\nTamalez, urte bat pasa ondoren garun-infarto baten ondorioz hil egin zen. 41 urte zituen.\nFelixen tristura ikaragarria izan zen eta ezin izan zuen gainditu. Musika idazteari utzi zuen eta hortik gutxira buruko isuri bat izan zuen. Bost hilabete eta gero, ahizpa bezala hil egin zuen.\nEtiquetas: Entzunaldiak, historia, konpositoreak\notsailak 04, 2019\nHemen partekatzen dut beste kanta bat haur-hezkuntzan lantzeko. Gitarrarekin landu izan dut baina bila eta bila Youtuben oinarri instrumental batekin topatu naiz, ze suerte! eta horrela askoz itsurosoago gelditzen da, jeje.\nTxikiei asko gustatzen zaie, eta dantzatzeko aukera ere ematen digu. Gainera, gelara pelutxezko untxitxo bat eramaten badugu, guztiz zoratuko dira!\nurtarrilak 14, 2019\nBaga, biga, higa. Instrumentazioa\nOrain dela denbora bat, Donostiako Orfeoiak eta Euskadiko Orkestrak eskeinitako kontzertu batean, berriz Baga, biga, higa bertsio sinfonikoa entzuteko aukera izan nuen. Eta buuufff!!! oilo ipurdi jarri zitzaidan!! Gure Mikelen ordez abeslari batek haren papera hartu zuen eta bene-benetan bazidurien Mikel gurekin zegoela. Ikaragarri benetan!\nHorren ostean, musika-lan hori geletara eramateko gogo izugarri piztu zitzaidan eta Mikel Laboaren kontzertu hori bilatu ondoren lanean jarri nintzen. Gure eskolan poxpolina jotzen dugunez poxpolinarako bertsio bat prestatu dut, baina txirula jotzaileentzat ere beste bat sortu dut. Bat eginda, moldaketa txiki batzuk baino besterik ez nituen egin behar.\nHaizezko tresnaz gain, triangelua, plaka-instrumentuak eta kaxa ala kuboak erabiltzeko pentsatuta dago. Egitekotan, espero dut asko disfrutatzea!\nEtiquetas: Erritmogramak, Instrumentazioak, Poxpolina, Txistu\nurtarrilak 07, 2019\nEsku batean danborrak eta bestean sartaiak. Jesus! Hau bai dela eskola hasteko modurik onena!\nOporretatik bueltatu eta musika-gela zapaldu bezain laister danborrada prestatzen hasi behar dugu. Gustora gainera, danborraz perkusioa egiteko aitzaki onena daukagu eskola osoan!\nHementxe uzten dizuet ANA HUARTE "entzunaldiaktiboak" blogean sortu duen Danborradaren inguruko SCAPE ROOM. Oso-oso ondo dago. Sarriegiren bizitzan murgiltzeaz gain, doinuekin hainbat jarduera proposatzen dizkigu. Mila esker altxor hau sortzeagatik!!\nIrudian klikatu eta haren blogera iritsiko zarete:


Konposta egitera gonbidatu dituzte antzuolarrak - Antzuola - Goiena.eus\nKonposta egitera gonbidatu dituzte antzuolarrak\nArantzazu Ezkibel 2016-04-26 15:20\nKonposta Eguna ospatu zuten zapatuan Antzuolan. Udalak nahi du herritar gehiago animatzea nor bere materia organikoa kudeatzera. Vermican enpresako ordezkarien laguntzarekin informazio mahaia ipini zuten. "Erraza dela" eta "emaitza ona" lortzen dela nabarmendu zuten.\nAntzuolako 140 familiak dihardute etxeko konposta egiten, eta 56 familia dira auzoko konposta egiten dutenak. Udalak nahi du herritar gehiago animatzea; horretarako, Vermican enpresako ordezkarien laguntzarekin informazio mahaia jarri zuten zapatuan udaletxearen aurrealdean.\nKonpostagailu txikiak eta handiak izan zituzten ikusgai. Zaku handi batean loreontzietara botatzeko prest dagoen ongarria erakutsi zuten, eta poltsa bana banatu zuten gerturatu ziren herritarren artean.\nOrain arte ez bezala, orain, ongarria pilatzen hasi dira, eta udalak ongarri horri irtenbidea eman nahi dio.\nKonpostagailutik ateratako ongarria, dagoenetan, ortuan erabil daiteke, adibidez. Loreontzietan botatzeko, aldiz, egokiagoa dela makina birrintzailetik pasatzea azaldu zuten. Konposta ongi egiteko hainbat gomendio eman zituen Zuberoa Jauregik: etxetik bereizketa ondo eginda eraman behar da, zati txikiak bota behar dira, ondo zabaldu behar da, eta ondo aireztatu. Gainetik material lehorra bota behar zaio, organiko guztia ondo estaltzeko. Modu horretan usainak eta eltxoak saihestuko direla dio.


Baduzu ekintzailetzarako konpetentziarik? - Fundación Gaztenpresa\nBaduzu ekintzailetzarako konpetentziarik?\nZure enpresa-proiektua sortu eta haren buru izan nahi baduzu, konpetentzia pertsonalak oso lagungarriak izan daitezke proiektu horretan arrakasta izateko.\nZer dira soft skill edo konpetentzia pertsonalak?\nGure helburuak lortzen laguntzen diguten jokabideak, jarrerak eta ezaugarri pertsonalak dira. Inguratzen gaituzten pertsonekin gustura lan egiten eta ziurgabetasun-egoeretan arazorik gabe nabigatzen laguntzen digute: gaur egun bizi dugunaren gisako egoeretan, adibidez.\nBada jakin behar duzun gauza garrantzitsu bat: konpetentzia horiek lortzeko, ezinbestekoa da horiek egunerokoan entrenatzea. Batzuk berezkoak dira, jakina, eta, beraz, falta zaizkizunak entrenatzea gomendatzen dizugu.\nArrakastaz ekiteko 10 konpetentziarik garrantzitsuenak\nDavid McClelland psikologoak egindako lanaren arabera, hauek dira arrakastaz ekiteko garatu beharko dituzun 10 konpetentziarik garrantzitsuenak:\nAukerak bilatzea eta ekimen pertsonala. Askotan, hauxe dakar ekiteak: beste pertsona batzuek arazoak ikusten dituzten lekuetan aukerak identifikatzea eta aukera horiek martxan jartzea. Konpetentzia horiek garatzeko, ekintzailea, proaktiboa eta berritzailea izan behar duzu, eta ez zaizu arriskuak hartzea axola behar.\nEkina izatea. Proposatutakoa lortzeko irmotasun eta erabakitasun handia izatea esan nahi du. Askotan, sakrifizio handia egin behar da helmugara iristeko, eta oztopoak ere egongo dira seguruenik; baina, saiatua bazara, borroka egiten jarraituko duzu, beste batzuek ez bezala. Bidean, akatsetatik ikasi eta errealitatera egokitu ahal izango duzu zure xedea.\nInformazioa bilatzea. Informazio fidagarria izatea, susmorik gabea, zure negozioaren arrakastaren gakoetako bat bihur daiteke, gainerako lehiakideei aurrea hartzeko aukera emango baitizu. Horregatik, funtsezkoa da datuak aurkitzen eta, jakina, horiek erabiltzen jakitea. Horretarako, zure bilaketa-plana zehaztea gomendatzen dizugu; hasteko, zer bilatu nahi duzun eta zertarako jakin behar duzu, eta, gero, non eta nola bilatu zehaztu behar duzu.\nKonpromisoak betetzea. Konpromisoa zintzotasunaren eta prestigioaren sinonimo da; konfiantza sortzen du, lanari balioa ematen dio eta irtenbideak (ez aitzakiak) bilatzen laguntzen dizu. Konpetentzia hori hain da garrantzitsua, ezen, konpromisoa hartu aurretik, promesa bat aztertzeko gai izan behar duzu; eta behar duen denbora eman diezaiokezun aztertu behar duzu, baita behar adina motibatzen zaituen eta, batez ere, promesa betetzeko gai izango zaren ere.\nKalkulatutako arriskuak norbereganatzea. Ekiteak arriskuak hartzea esan nahi du. Negozio-planak zure ideia martxan jartzeko arriskuak kalkulatzen, aztertzen eta identifikatzen lagunduko dizu, arriskuen inpaktua arindu ahal izateko. Zeureganatu nahi duzun arriskua zehaztea eta zeharkatu nahi ez dituzun lerro gorriak marratzea zure esku dago, noski.\nHelburuak zehaztea. Esan ohi da bide bakar bat ere ez dela ona nora zoazen ez badakizu. Horregatik, negozioek ondo zehaztuta izan behar dituzte beren helburuak, eta helburu horiek espezifikoak izan behar dute, neurtzeko eta lortzeko modukoak, errealistak eta denboran mugatuak, sine die atzera ez daitezen. Helburuek jomuga finkatzen dute eta, horrela, horietara iristeko bidea planifikatu ahal izango duzu.\nEraginkortasuna eta kalitatea. Eraginkortasuna da jardun pertsonalaren eta profesionalaren gakoetako bat. Zure helburuak lortuko dituzula esan nahi du, zure baliabide guztiak ahalik eta gehien optimizatuz. Jakina, funtsezkoa da zure lanak ahalik eta kalitaterik handiena izatea. Biak konbinatzen badituzu, bikaintasuna lortuko duzu edozein helburutan. Gainera, zure eskakizun pertsonala areagotzen eta lana optimizatzen lagunduko dizute ezaugarri horiek.\nPlangintza eta jarraipena. Esan genezake aurreko zazpi puntuak ia ziurtatuta dituzula, konpetentzia hori ondo garatzen baduzu. Aurrea hartzeko eta zure helburuak lortzeko egin beharreko bidea prestatzeko aukera emango dizu plangintzak. Gainera, plangintzari jarraipena gehitzen badiozu, plana egokia den ala ez egiaztatu ahal izango duzu, eta, horrela, planetik ez desbideratzeko behar dituzun zuzenketak egin ahal izango dituzu.\nKonbentzitzeko gaitasuna eta kontaktuak. Konpetentzia horri esker, zure proiektuaren ontasunaz konbentzitu ahal izango duzu edonor: zure taldea, merkatua eta gainerako eragileak. Eta, jakina, zure taldearen eta enpresa laguntzaileen lidergoa eta leialtasuna erraztuko dizkizu. Gainera, jendetasun horrek harremanetan jartzeko eta harreman-sare zabala izateko aukera emango dizu, eta proiektu garrantzitsu bat martxan duzunean kontaktu horiengana jo ahal izango duzu.\nIndependentzia eta autokonfiantza. Autokonfiantzaren konpetentziari esker, lortu nahi duzun edozer eskuratu ahal izango duzula sinetsiko duzu. Normalean, autokonfiantza uste osoko pertsona indartsu eta seguruarekin lotuta egoten da. Pertsona guztiz independenteak eta kontsekuenteak dira, hau da, beren arrakastak onartzen dituzte, baina baita porrotak ere. Eta, noski, erori egingo dira, baina behin eta berriz altxatuko dira.\nEkintzailetzarako konpetentzia horiek lantzen badituzu, askoz baliabide gehiago izango dituzu proiektu bati arrakastaz ekiteko. Gainerakoan, Gaztenpresan eta Youth Business Spain (YBS) fundazioan lagunduko dizugu.\nGainera, horretan sakontzen jarraitu nahi baduzu, hona hemen Ana Hernández Serena YBSko gure lankidearen web-orrirako esteka, konpetentzia horiek entrenatu ahal izateko.


Erriberriko Errege Jauregia - Wikipedia, entziklopedia askea.\nErriberriko Errege Jauregia edo Erriberriko gaztelua Nafarroako errege-erreginen egoitza izan zen, XIII. eta XIV. mendeetan Erriberrin eraikitako eraikin militarra. Karlos Noblearen erregealditik aurrera Nafarroako Erresumako Gortearen egoitza izan zen. Nafarroako kultura ondasuna izendatua dago. Alboan, atxikia du Andre Maria Erreginaren eliza.\nHegoaldeko aldea. Eskuinean, gaztelu zaharra dago, erdialdean, berriz, gaztelu berria. Irudi gehiago\n42°28′54″N 1°38′58″W / 42.481731°N 1.649563°W / 42.481731; -1.64956342°28′54″N 1°38′58″W / 42.481731°N 1.649563°W / 42.481731; -1.649563\n« ...segur ez dela erregerik halako jauregi eta gaztelu ederragoekin, ezta hainbertze gela urrezkorekin...\n...ezin liteke erran, ezta irudikatu ere, zein miresgarri eta handiosa den jauregi hau... »\nXV. mendeko alemaniar bidaiari batek idatzitako hitzak.\n2.1 Jauregi Zaharra\n2.2 San Jurgi kapera\n2.3 Erregearen ganbera\n2.4 Erregearen galeria\n2.5 Erreginaren ganbera\n2.6 Erreginaren galeria\n2.7 Igeltsulanen ganbera\n2.8 Jauregi berriko dorreak\n2.8.1 Fenero portaleko dorrea\n2.8.3 Lau Haizeen dorrea\n2.8.4 Uharkaren dorrea\n2.8.5 Hiru koroen dorrea\n2.8.6 Dorre nagusia\n2.9 Lorategi zaharra\nErriberriko jauregia XIX. mende amaieran edo XX.aren hasieran, Isidro Gil Gabilondo margolari azkoitiarrak (1843 - 1917)\nJauregia eraikitzerakoan ez zuten proiektu "osoa" egin eta mendeetan zehar eginiko etengabeko lanen emaitza da. Gaur egun, jauregia hiru zatitan banatua dago: Jauregi Zaharra (egun Espainiako Turismo Paradore dena), San Jurgi kaperaren hondakinak eta Jauregi Berria.\nJauregi Zaharrak, izenak dioen bezala antzinakoenak, oinplano laukizuzena du eta erromatar garaiko praetorium-a dela uste da, babes sistemako eraikuntza garrantzitsuena. Horma eta dorreetako oinetan erromatar garaiko aztarnak aurkitzen dira, I. mendekoak.\nGaurko itxura ematen dioten lan nagusiak Antso VII.a Nafarroakoaren erreinaldian, XIII. mendean, hasiak izanda ere, gehiena XIV. mendearen bukaeran eta XV. mendearen hasiera artean egin zuten, batez ere 1402-1424 tartean. Garai hartako Nafarroako erregeak, Karlos Nobleak, gaztelua errege egoitza bihurtzea erabaki zuen eta beraz jauregiek behar zituzten apaingarriz bete zituen. Evreux leinuko errege hura ezagunagoa da kultura eta jauregiko luxuzko bizimoduagatik, bere kanpaina militarrengatik baino, eta horren lekuko da Erriberriko jauregia, garaian Europako luxuzkoenetariko bat.\nKarlos III.a Leonor Trastamarakoarekin ezkondu zen 1375ean, eta zortzi seme-alaba izan zituzten. Horien artean zegoen Zuria erregina (erregealdia 1425-1441 artean), Vianako printzearen ama. Biek Erriberriko gorteko bizimodu lasaia gozatu zuten, XVI. mendea hasi arte.\n1512ko Gaztela eta Aragoiko erresumen Nafarroako konkista eta gero jauregiaren hondatzea hasi zen, bakarrik erregeordeek noizean behin erabilia izan zelako. Pixkanaka-pixkanaka hondatzen ari bazen ere, XIX. mendearen hasieran oraindino zutik zegoen eta Iberiar Penintsulako Gerran, 1813an, Espoz y Minak erabaki zuen jauregia erretzea Napoleonen tropek erabil ez zezaten.\n1923an Nafarroako Foru Aldundiak iragarri zuten lehiaketa gaztelua zaharberritzeko. Lehiaketaren irabazleak Javier eta Jose Iarnotz izan ziren eta egungo itxura sortu zuten lanak 1937an hasi zuten. Lanak oraindino bukatzeke daude izan ere gazteluaren jatorrizko egitura berreskuratzea dute helburu, antzinako eraikina eta zaharberritutakoa bereiziz. Tamalez, harresiak betetzen zuen barne-dekorazio joria behin betiko galduta dago, gaztelua inguratzen zuten kanpoaldeko lorategiak bezala.\nKarlos III.a Nobleak antzinako gaztelu zabaldu eta errege jauregia eraiki zuen. Askok "gaztelua" deitzen badute ere, gaztelua baino areago jauregia da, eraikitzerakoan bizileku-aldeak militar-aldeak baino inportanteagoak zirelako.\nJauregi Zaharraren fatxada nagusia\nSolairu nagusiko leihoen xehetasuna, non erregearen armarriak agertzen diren, Nafarroakoa eta Evreuxkoaren konbinazioa.\nEraikin hau zen jauregi osoaren jatorrizko erdigunea. Erromatar garaiko oinarrien gainean eraikia, bisigodoek hartu zuten VII. mendean eta Antso Azkarra erregeak bisitatu, Tibalt dinastiakoek (Tibalt I.ak eta Tibalt II.ak) guztiz eraberritu zuten arte XIII. mendean.\nJatorrian, erdiko patio baten inguruan egituratua zegoen. Behe solairuan "Gortearen Aretoa" zegoen (Nafarroako Gorteen batzartokia) eta solairu nagusian "Joana andrearen ganbera" eta "Ganbera luzea" (fatxadako leihoekin). Jauregi berria eraiki ondoren, eraikuntza hau zalditegi, bihitegi eta jantokietarako erabili zen.\nNafarroako konkistaren ondoren, erregeordeen egoitza izan zen urte batzuz. 1584an, Almazango markesak sarrera berria egin zion Filipe II.a Espainiakoaren armarriarekin, egun oso hondatua dagoena. XIX. mendeko sutearen eta ondorengo arpilatzeen ondoren, guztiz suntsituta utzi zuten, salbu-eta kanpo hormak eta dorreak. Egungo barnealdea osoki berria da, XX. mendeko bigarren erdialdean eraikia hotel bat ezartzeko.\nLau erpinetan dorre bana dago: "San Jurgi dorrea", "Presondegi dorrea", "Zikoinaren" edo "Talaiaren dorrea" eta izenik ez duen laugarrena.\nSan Jurgi kaperaAldatu\nSan Jurgi kaperaren eta Erreginaren jauregiaren hondakinak, kanpoaldetik.\nJauregi Zaharraren alboan kokatua, Andre Maria elizaren absidearen ondoan, San Jurgi kapera errege-erreginen otoizleku pribatua zen. Izan ere, Andre Maria eliza handiegia eta oparoegia zen eguneroko bizitzarako, eta ospakizun garrantzitsuetan soilik agertzen ziren.\nXIV. mende amaieran eraikia, gune horri "Erreginaren jauregia" ere deitzen zaio, Leonor Trastamarakoak sustatu baitzituen obrak. Eraikuntzan Valentziako hargin musulmanek parte hartu zuten eta Martin Peritz Lizarrakoa izan zen hargin-maisua.\nHala ere, egun bi horma leihodun baino ez dira geratzen, beste guztiz hondatu baita. Lurrazpian ordea, jauregiko upategi bat gordetzen da oraindik.\nLeiho gotiko zabalak eta sutondo handia dituen ganbera handi hau erregeak erabiltzen zuen, gonbidatuei harrera egiteko. Begizten ganbera ere esaten zaio, zurezko kasetoidun sabai osoan begiztak baitzeuden landurik, Karlos III.aren ikurretako bat zena.\nTxoko batean dagoen irtengune txikia “retrait” delakoa zen, hau da, erregeak atseden hartzeko erabiltzen zuen lekua pribatua.\nErregearen galeria, kanpotik.\n"Erregearen galeria" Europako gotiko zibilaren adibide garrantzitsua da. Hegoalderatz begiratzen du eta "Laranjondo gaineko galeria" ere esaten zitzaion, begiratokiko behealdean zegoen laranjondo lorategiarengatik. Egun, "Masustondoaren patioa" dago behealdean, bertan masustondo zahar bat baitago.\nKarlos III.aren bizitzaren azken urteetan, beirate koloredunez estali zen, aire-lasterrik izan ez zedin. Gainera, beste gela batzuetan bezala, zurezko sabaia, ederki landua, urreztatua zegoen. Arkuen trazeria begiratuz, erraz bereizten da zaharberritu den zatia (eskuinaldea) eta jatorrizkoa.\n"Erreginaren ganbera" edo "Aingeruen ganbera" Jauregi Berriko lehen solairuan dago, Erregearen ganberaren alboan, baina hego-ekialdera irekia. Gainerako gelak bezala, behinola guztiz apaindua zegoen: zurezko behe-oholak, kolorezko zeramika, tapiz, margo eta igeltsulanez. Pirinioetatik ekarritako zurez eginak ziren ateak, tapiz-gortina lodiz estaliak. Adreilu esmaltatuz zolaturik zeuden lurrak, ihizko lurreko tapizez estaliak, horietako batzuk Zipre edo Turkiatik ekarriak. Leihoen itxitura kolorezko beiratez, harzuriz edo ohial ezkoztuz egina zegoen.\nErreginaren galeria (lorategia) Erreginaren ganberatik antzemanda\nArkuen gela, Erreginaren galeria eusteko\nErreginaren ganberari atxikia eta Arkuen gelaren gainean kokatua, erdi-kalostra itxurako lorategi esekia da Erreginaren galeria. Gaur egun erabat zaharberritua dago, jatorrizko elementu gutxi ez baitira gelditu, horien artean filakteria duen aingeru bat eta zutabeen oinarriak.\nLorategiaren azpian, behe soilairuan, "Arkuen gela" dago, jauregiko gela ikusgarrienetakoa. Eraikuntza-eginkizun soila zuen, Erreginaren galeria eusteko egin baitzen, arku zorrotz handiz eraikia. Euria egitean edo lorategia ureztatzean, ura gela hontara isurtzen zen, erabilgaitz bihurtuz, batez ere neguan. Iragazgaitzeko lanak XX. mendean egin ziren. Gaur egun, agertoki bezala erabiltzen da Antzerki Klasikoaren Jaialdian.\n"Ganbera mudejarra" ere esaten zaio, hango hormen zati bateko igeltsulanen motagatik. Jatorrizko apainketa (partzialki) mantendu duen gela bakarra da: Erriberako maisu mudejarrek egindako 10 panel daude bertan. Marrazki geometrikoak, begiztak, ikur heraldikoak eta gaztainondo hostoak irudikatzen dituzte besteak beste.\nApaindurak antzinakoak eta aski delikatuak direnez, bisitarien kopurua mugatua dago.\nJauregi berriko dorreakAldatu\nNagusia, Fenero eta Hiru Koroen dorreak, Lau Haizeen dorretik ikusiak, eta jauregiaren inguruak.\nFenero portaleko dorreaAldatu\nDorre azpian dagoen sarbide portalea da Erdi Arotik egundaino bere horretan iraun duen bakarra. "Fenero portalea" deitzen da, Erriberrira zekarten belar ondua (erromantzez feno) handik sartzen baitzen. Portalearen gainean Nafarroako eta Evreuxko armarria dago.\n"Talaia dorrea" edo "Zelatariaren dorrea" izenekotik kontrolatzen zen ea kanpotik berririk heltzen zen Erriberrira. Talaiatik Uxue herriaren silueta ikusten da. Aragoiko erresumaren mugatik oso hurbil zegoenez, Uxuetik seinaleak egiten ziren inguruko herrietako behatoki edo talaietara, balizko arriskuez ohartarazteko.\n"Joiosa Guardaren dorrea" ere esaten zaio (frantsesezko Joyeuse Garde esapidetik, euskaraz "Zaintza Alaia"), soldaduak zaintzan zeudelarik edaten, dadotan edo kartetan pasatzen baitzuten denbora. Egundaino gorde den leihoko trazeriak Betiereko begizta irudikatzen du, Karlos III.aren ikurretako bat.\nLau Haizeen dorreaAldatu\n"Lau haizeen dorrea" lau aldeetara irekita dagoen dorrea da, hiru behatoki edo leiho gotiko handi dituena. Horregatik "Tres finestras dorrea" ere esaten zaio ("leiho" erromantzez finestra). Dorreko behatoki horietan jarriak, errege-erreginak eta aitoren semeek jauregiaren kanpoaldeko zelaigunean egiten ziren ikuskizunak ikusten zituzten, hala nola zezenketak, justak, torneoak eta pilota jokoak. Gangaren giltzarrian Nafarroa-Evreuxko armarria dago, jauregiko eta herriko beste hainbat tokitan bezala.\nHasieran, pasabide estu batek (estalia, beharbada) lotzen zituen Taiala dorrea eta Lau Haizeena. XVI. mendean hormabularrak eta arku sendo batzuk gehitu zizkioten dorreei haiek indartzeko.\nMartin Peritz Lizarrakoa izan zen hargin-maisua.\n"Uharkaren dorrea" andel bezala erabiltzen zen eta hango harriak berunez loturik zeuden, zirrikituetatik urik isur ez zedin. Zeramikazko hodien bidez, Zidakos ibaitik dorrearen behealdera bideratzen zen ura, jarraian, horren oinarrian zegoen zurezko torloju batek uharkaren barneraino igotzen zuen.\nJauregi osoak berunezko hoditeria zuen, ura bideratzeko. Oraindik hormetan antzeman daitezke hodiak sartzen ziren erretenak, batez ere Masustondoaren patioan eta Lorategi Zaharrean.\nHiru koroen dorreaAldatu\n"Hiru koroen dorrea" jauregiko ikusgarrienetakoa da: oktogono oinplanokoa, hiru gorputz ditu, goruntz gutxituz doazenak. Hortik datorkio izena. Ingurabidez eta matakanez inguraturiko solairuen gainaldean, bi tximinia artistiko ezarri ziren XX. mende erdialdeko zaharberritzean.\nHorri buruzko kondaira baten arabera, erregeak eraikiarazi zuen horrela dorrea, bere seme-alabek jolastokia izan zezaten. Hala ere, ez dago halakorik baieztatzen duen agiririk.\n"Dorre nagusia" 40 m garai da, jauregiko puntu gorena. Hala ere, jatorrian ez zen hain handia, zaharberritzean goratu baitzuten. Gehitutako zatia argi ikusten da hormetako harlanduetan, behekoak zaharragoak eta latzagoak baitira eta goikoak berriagoak eta leunagoak.\nHiru Koroen dorrea\nJauregi Berrirako egungo sarbidea dena, garai hartan "Lorategi zaharra" deitzen zioten, zuhaitz eta bestelako landare ugari baitzegoen han. Barnean zein inguruan jauregiak zituen lorategien adibide xume bat besterik ez da. Laranjondo, limoiondo, zidrondo, mingranondo edo jasminez beterik zeuden lorategiak, garai hartan landare exotikoak baitziren, oso estimatuak.\nPatioan Andre Maria elizaren absidea ikusten da, baita kanpandorreren oina ere.\nJauregiko antzinako elurzuloa.\nHarresien kanpoaldean dago elurzuloa, baina jauregiari atxikia ia, leku ospelean. Arrautza-oskol itxura du eta haren azpian 8 m sakon den zulo edo putzua dago, non neguko izotz eta elurra gorde eta uda arte izozturik mantentzen zena. Horrela, edari hotzak edo izozkiak prestatzeko erabiltzen zituzten, baina baita ere janaria kontserbatzeko edo medikuntzan erabiltzeko. Isolazio termikoa bermatzeko, izotz-elurrak geruzatan ipintzen zen, lasto geruzak tartekatuz.\nNahiz eta ezin den baieztatu errege-erreginek erabili zutenik, hainbat agirik frogatzen du XVII. mendetik XX. mende hasierara erabili zela.\n↑ Egun Londresko British Museumean gordeak. "THE ROYAL PALACE OF OLITE", congress2008.metamorphose-vi.org\n↑ Jusué Simonena. (1985)., 234 or..\n↑ a b Gil Cornet, Leopoldo. (2004). Papeles del Partal: revista de restauración monumental. Academia del Partal, 121-153 or. ISSN 1695-3029..\n↑ Martínez de Agirre. (1987)., 142 or..\n↑ Martinena Ruiz, Juan José. (1980). Nafarroako Aurrezki Kutxa ed. Lizarra: Salvat S.A. de Ediciones, 70-73 or. ISBN 84-7137-604-0..\nIturralde Suit, Juan. (1870). El castillo de Olite. Estudio histórico-artístico. Iruñea (argitaratze data: 1922).\nMariano Carlos Solano y Gálvez, Marqués de Monsalud "El Palacio Real de Olite", Boletín de la Real Academia de la Historia, 49 (1906), 435-447 or.\nErriberriko Errege Jauregia, Nafarroako Foru Erkidegoko Gobernuaren webgunean.\nWebgune ez ofiziala[Betiko hautsitako esteka]\nAzken aldaketa 22 martxoa 2021(e)an, 16:30(e)tan\nOrriaren azken aldaketa: 22 martxoa 2021, 16:30.


Denbora gelditu nahiko nuke - isiltasuna baino garrantzitsuagoa delako\nBeti berandu iristen naizelako sentsazioa dut.\nBerandu hitzorduetara. Berandu harremanetara. Berandu besteengana eta beranduago nigana.\nLiburu batean irakurri nuen pertsona batzuek arreta berenganatzeko zuten estrategia inkontziente bat zela berandu iristea. Ez nuke esango hori guztiz horrela denik. Oraindik garaiz gabiltzanean behar bezala erreakzionatzen ez jakitearen ondorioa da berandu iristea. Berandu batek beti baitu lehenagotik garaiz bat, gazte batek beti haur bat izaten duen modu berean.\nBatzuetan zain egotearen beldur garelako ez dugu goizegi iritsi nahi, kontuan hartu gabe berandu iristearren askotan denbora luzeagoan egon behar izaten dela zain.\nAtzo berandu iritsi nintzen, beste behin. Berandu aurpegi horretako irribarrea laztantzeko. Berandu eskaini nahi nizuna onartzeko aukera planteatzeko. Beranduegi berandu nabilela baina banoala adierazteko.\nPazientzia, lotsa, momentuan nola erreakzionatu ez jakitea, … faktore ezberdin asko daude berandu iristeko. Baina arrazoi horiek ez dute justifikatzen garaiz batetatik sortutako berandu bat. Garaiz nenbilenean ez nuen ikusten berandu bat zetorkidala. Ez nuen ikusi nahi. Baina beti dator berandu bat, momentuan goizegi dela iruditu arren.\nEta beti izaten dut sentsazioa goizegi dela berandu izateko. Baina berandu izaten da.\nEta beti ikusten dut trenaren azken bagoia zerumugarantz. Baina berandu izaten da.\nNahiz eta niretzat oraindik goizegi izan.\nNoizbait erritmo berean mugituko gara denbora eta ni.\nNoizbait. Oraindik ez.\nKitzikadura 2013-07-15 20:46 #1\n
Jarraitzen zaitut irakurtzen... zuri eskerrak, urtebete beranduago: mila esker!!
\n
Inoiz ez da berandu, inoiz...agian ez da momentua, agian beldurrek zerbaitetaz babesten zaituzte..agian,
\n
Aukerak daude mila, beldur gabe joan gaitezen bila.


ERABILTZAILE IRAUNKORREN APARKALEKUA\nDatu pertsonalen babesari eta eskubide digitalen bermeari buruzko 2016ko abenduaren 5eko 5/2018 Lege Organikoa (https://www.boe.es/eli/es/lo/2018/12/05/3) eta 2016ko apirilaren 27ko Datuen Babeserako Araudi Orokorra betez (https://eur-lex.europa.eu/legal-content/ES/TXT/?uri=CELEX%3A32016R0679), jakinarazten dizugu emandako datu pertsonalak SOCIEDAD CONCESIONARIA INTERMODAL BILBAO, SLk erabiliko dituela (IFK: B95836169 eta helbidea: Gurtubay kalea, 1 - 48013, BILBO (Bizkaia)).\nZuk emandako datuak beharrezkoak dira eskatutako zerbitzua berme guztiekin eman ahal izateko. Zehazki, honako helburu hauekin erabiliko dira: aparkalekuko erabiltzaileen datuak kudeatzeko, eta, hartara, enpresaren eta erabiltzaile egoiliarren arteko kontratua egiteko.\nMerkataritza-harremanak eta legez ezarritako epeek indarrean dirauten bitartean mantenduko dira emandako datuak.\nDatuak erabili ahal izateko lege-oinarria aldeen arteko kontratua da.\nSOCIEDAD CONCESIONARIA INTERMODAL BILBAO, SLk ez dizkie jakinaraziko zure datuak hirugarrenei, zurekin dugun harremana kudeatzeko eta mantentzeko beharrezkoa denean salbu, betiere, aurrez zure baimena jaso ondoren.\nAdierazitako helburua betetzeko, honako hauei jakinarazi ahal izango zaizkie zure datuak: banketxe, aurrezki-kutxa eta landa-banketxeei; aseguru-erakundeei; gaian eskumena duen administrazio publikoari.\nPertsona orok du eskubidea bere datu pertsonaletan sartzeko, datuok zuzentzeko, suntsitzeko, tratamendua mugatzeko, tratamenduari uko egiteko eta datuen eramangarritasunerako. Horretarako, gutuna bidal dezakezu gure bulegoetako baten helbidera edo mezu elektronikoa info@termibus.es helbidera. Gutunean edo mezuan, zer eskubide erabili nahi den adierazi beharko da.\nHalaber, eskubidea duzu, edozein unetan, emandako adostasunari uko egiteko. Adostasunari uko egiteak ez du eraginik adostasunari uko egin aurretik egindako tratamenduaren zilegitasunean.\nZure datu pertsonalen babesa dela-eta zure eskubideak urratuak izan direla uste baduzu, eskubidea duzu kontrol-agintaritzaren aurrean erreklamazio bat aurkezteko.\nDatu pertsonalen babesari eta eskubide digitalen bermeari buruzko 2016ko abenduaren 5eko 5/2018 Lege Organikoa eta 2016ko apirilaren 27ko Datuen Babeserako Araudi Orokorra betez, jakinarazten dizugu emandako datu pertsonalak SOCIEDAD CONCESIONARIA INTERMODAL BILBAO, SLk erabiliko dituela (IFK: B95836169 eta helbidea: Gurtubay kalea, 1 - 48013, BILBO (Bizkaia)).\nZuk emandako datuak beharrezkoak dira eskatutako zerbitzua berme guztiekin eman ahal izateko. Zehazki, honako helburu hauekin erabiliko dira: aparkalekuko erabiltzaileen datuak kudeatzeko.\nInteresdunarekin harremanetan jartzeko beharrezkoak direla aurreikusten den bitartean gordeko ditugu zure datu pertsonalak.\nErantzulearen interes legitimoa da datuen tratamenduaren lege-oinarria.\nHelburu horrekin, zure datuak laga ahal izango zaizkie taldeko beste enpresa batzuei eta gai honetan eskumena duen administrazio publikoari.\nZuk emandako datuak beharrezkoak dira eskatutako zerbitzua berme guztiekin eman ahal izateko. Zehazki, honako helburu hauekin erabiliko dira: kontsigna erabiltzeko behar diren datuak kudeatzeko.\nMerkataritza-harremanak dirauen bitartean eta bost urteko epean mantenduko dira emandako datuak.\nZuk emandako datuak beharrezkoak dira eskatutako zerbitzua berme guztiekin eman ahal izateko. Zehazki, honako helburu hauekin erabiliko dira: zentroko hainbat lekuren zaintza pribaturako eta segurtasuna bermatzeko irudiak grabatu eta erabili ahal izateko.\nGrabatzen direnetik gehienez hilabete bateko epean gordeko dira emandako datu pertsonalak.\nErakundeak instalazioen zaintzarako eta segurtasunerako duen interes legitimoa da zure datuen erabileraren lege-oinarria.\nAdierazitako helburua betetzeko, honako hauei jakinarazi ahal izango zaizkie zure datuak: Segurtasun Indar eta Kidegoei.\nZuk emandako datuak beharrezkoak dira eskatutako zerbitzua berme guztiekin eman ahal izateko. Zehazki, honako helburu hauekin erabiliko dira: paketeak eta mezuak bidaltzeko datuen kudeaketarako.\nAdierazitako helburua betetzeko, honako hauei jakinarazi ahal izango zaizkie zure datuak: banketxeak, aurrezki-kutxak eta landa-banketxeak; aseguru-erakundeak; gaian eskumena duen administrazio publikoa; taldeko enpresak eta garraiolariak.\nZuk emandako datuak beharrezkoak dira eskatutako zerbitzua berme guztiekin eman ahal izateko. Zehazki, honako helburu hauekin erabiliko dira: Eskainitako zerbitzuen erreklamazioak kudeatzeko.\nHarremanetarako datuak ematean interesdunak agertzen duen adostasuna da datuak erabiltzeko lege-oinarria.\nAdierazitako helburua betetzeko, honako hauei jakinarazi ahal izango zaizkie zure datuak: gaian eskumena duen administrazio publikoari; enpresa garraiolariei, gertakaria konpondu ahal izateko.


OHEA : : ohe adimendua - ATSEDEN PERFEKTUA\nBeti aipatzen dira atseden egoki bat mantentzeak dituen abantailak. Izan ere, ongi lo egitea eta behar diren orduak, osasun on baterako oinarri dira. Garrantzitsua da horregatik ohartzea gure gorputzak atseden hartzeko duen beharraz eguneroko jardunari aurre egiteko. Beharrezkoa da bizirik jarraitzeko eta egunean zehar etekin gehiago ateratzen laguntzen digu, eguneko jardunaren ondoren energia berritzeko funtsezkoa baita.\nHazkuntzarako hormona askatzen den unea da. Organismoa erregulatu egiten da eta estresarekin amaitzen du.\nInsomnioa baduzu edo lo egiteko orduan zailtasunak badituzu, kontuan har itzazu oinarrizko ohar hauek:\nAfari ligeroek eta karbohidratoetan aberatsek atseden hartzen laguntzen dute, serotonina produkzioa estimulatu egiten dutelako.\nGarrantzitsua da ariketa fisikorik ez egitea ohera joan baino hiru ordu lehenago, adrenalina deskargak loa hartzea zaildu egiten baitu.\nGomendagarria da baita ere egunero oin eta hanketako txandakako bainu bat hartzea. Bakarrik barrinoi bat ur hotzez eta beste bat ur beroz beteta behar dira. Ur hotzetan hankak belauneraino hiru minutuz sartuz hasten zara. Gero ur berora pasa eta beste minutu bat behiago eduki. Behin baino gehiagotan errepikatu hau bera. Bainu hau ere oso ona da hipertentsioa, zirkulazio txarra eta arteriosklerosi kasuetarako. Aldi berean, ez da batere komenigarria barize eta flebiti kasuetarako, ezta hilekoarekin egonda ere.\nSleep 2008 (loaren profesional estatubatuarren XXII. urteroko topaketan) aipatutakoen artean, Stanfordeko ikertaileek aurkeztutako honako hau azpimarratuko dugu bere garrantziagatik: epe batean lotarako ordu gehiago izateak, kirolarien errendimendua hobetu egiten du, eta bereziki, sprintatzeko beren ahalmena eta erreakzionatzeko denbora.\nBostongo Unibertsitateko William Anthony psikologoak ziutatzen du siesta motz batek produktibitatea gehitzen duela, zentzumenak areagotu eta izpiritua goratu. Hala ere, duela gutxi `The Lancet´ek argitaratu duen Chicagoko Unibertsitateak egindako ikerketa baten arabera, insomnioa edo depresioa duten pertsonentzat ez da batere egokia.


Google Maps-ekin mapa pertsonalizatuak sortu III – KZblog\nGoogle Maps-ekin mapa pertsonalizatuak sortu III\nGure aurreko sarreretan, mapa pertsonalizatuak nola sortu eta gure mapa pertsonalizatuetan elementuak eransteari buruz hitz egin dugu. Gaur, geruzei buruz hitz egingo dugu, zure mapa pertsonalizatuak osatzeko eta askoz hobeto antolatzeko erabil ditzakezun moduan. Goazen harira!\nEtor zaitez KZguneara eta izena eman “Google aplikazioak zure gailuetarako” ikastaroan\nGeruzak kontuan hartu behar dira zure mapak pertsonalizatzerakoan. Gehienez ere 10 geruza egin ditzakezu mapa bakoitzeko, eta 200 elementuraino sartu. Ikusten duzunez: hamaika aukera daude.\nJakin behar duzun lehengo gauza da menua beti zure mapa pertsonalizatuen ezkerraldean egongo dela da. Geruza berria gehitu nahi baduzu, “Geruza gehitu” klikatu beharko duzu. Zure intereseko lekuak aukeratzen dituzun heinean -beste sarreran ikusi genuen bezala- zure aukeratutako geruzara gehituko dira. Geruzaz nahasten bazara, elementuak mugitu ahal izango dituzu klikatuz eta arrastratuz. Geruza bat ezkutatu nahi baduzu mapan ez ikusteko, bere izenaren eskuinaldean dagoen laukia sakatu beharko duzu.\nHurrengo adibidean, ikusi dezakegu Bilboko geruza ezkutatuta dagoela eta beste biak aktiboak daudela (horregatik mapan agertzen dira). Gainera, Vitoria-Gasteizko geruza aktiboa dagoenez, beste elementu bat gehitzen badugu, geruza honetara gehituko da zuzenean.\nMapak esportatu eta inportatu\nHau Google Maps eskaintzen dizkigun beste aukera bat da gure mapan pertsonalizatzeko. Gaur egun, mapak sortzen eta foro, blog edo webguneetan partekatzen dituzten bidairi ugari daude. Mapa hauek zure mapa pertsonalizatuetan gehitu nahi badituzu bakarrik pauso hauek jarraitu behar dituzu:\nEsportatu: lehendabizikoa da inportatu nahi duzun mapa esportatzea. Horretarako, izenburuaren eskuinaldean dauden 3 puntuak sakatu behar dituzu. Jarraian, esteka bat irekiko da. Hor bertan aukeratu behar duzu ea mapa guztia edo bakarrik geruza bat deskargatu nahi baduzu. Klikatu “Deskargatu”.\nInportatu: geruza berria sortzerakoan, inportatzeko aukera agertuko zaizu. Egizu klik gainean eta aukeratu zuk inportatu nahi duzun maparen kokalekua zure mapa pertsonalizatuetara gehitzeko.\nNork KZgunea| 2019-02-05T09:35:03+00:00\t2019/02/05|Orokorra|Iruzkinik gabe


Plazaolak bide natural eta bide berdeendako legea eskatu du - Sakana - Guaixe.eus\nPlazaolak bide natural eta bide berdeendako legea eskatu du\nGuaixe 2022-05-12 14:03\nAritz Romeo Ruiz eta Aitor Larraza Carrera Nafarroako Parlamentuan. UTZITAKOA\nTurismo partzuergoak Nafarroako Parlamentuan egin zuen eskaera. Haren bidez mantentze lanei buruzkoak eta erantzukizunei buruzkoak zehaztu nahi dituzte. Izan ere, gaur egun ez baitakite zein lan dagozkien toki erakundeei eta zein gobernuari.\nNafarroako Parlamentuko Ekonomia eta Enpresa Garapenerako Batzordearekin lan bilkura izan zuten Plazaola turismo partzuergoko eta Ederbideako ordezkariek apirilaren 29an. Lesakako alkate Ladis Satrustegui Alzugarai, Baztan-Bidasoako turismo teknikari Irantzu Pastor Ordoki, Plazaola turismo partzuergoko gerente Gustavo Ortiz de Barron, partzuergoko presidente eta Irurtzungo alkate Aitor Larraza Carrera eta partzuergoak kontratatutako lege aholkulari Aritz Romeo Ruiz izan ziren bileran.\nLarrazak azaldu duenez, "Plazaola bide berdea hainbat herritatik pasatzen da. Haren egiturazko eta prebentziozko mantentze lana egin behar da. Hori egiterakoan arazo pila sortzen dira ardurak zehaztuta ez daudelako. Bidean arazoa sortzen denean zeini dagokio hura konpontzea? Kontzejuari, udalari edo gobernuari?" Kezka horregatik Plazaola eta Ederbideako arduradunek natur bide eta bide berdei buruzko lege ikerketa egitea erabaki zuten. Hura Romeok egin du eta Parlamentuan ostiralean aurkeztu zuten.\nLege ikerketan jaso dute bide horiek Nafarroan nola dauden araututa eta gainontzeko erkidegoetako legeekin alderatu dituzte. Larrazak esan duenez, "Nafarroako Gobernua turismo eta mugikortasun jasangarriaren aldeko ahalegin ekonomiko handia egiten ari da. Apustu garrantzitsua da. Baina nahiz eta eskumen historikoa izan, ez dago inolako araudirik". Plazaolako presidenteak azaldu duenez, hiru helburu lortu nahi dituzte. Batetik, bide naturalak eta bide berdeak arautuko dituen lege bat izatea. "Gaur egun bakarren bat eroriko balitz, bidearen zatiaren arabera, ardura kontzeju batena, udal batena edo gobernuarena litzateke", argitu du Larrazak. Legeak, beraz, erantzukizun zibila zehaztu beharko luke. Baita mantentze lanen ardura zehaztu ere. "Toki erakundeok garbiketa eta sasitza kendu beharko genuke, baina bidearen aurre mantentzea, egiturazko mantentzea, Nafarroako Gobernuarena izan beharko luke. Jakina, horrek askoz ere aurrekontu handiagoa eskatzen du".\nEderbidea eta Plazaolakoek aurkeztutako txostena hautsa jaten ez gelditzeko neurria ere proposatu zuten. "Legea egin eta onartu bitartean proposatu dugu Nafarroako Gobernuaren eta toki erakundeen artean hitzarmenak sinatzea, lehen aipatutako arazoak saihesteko", azaldu du Larrazak. "Gainontzeko partzuergoekin landu nahi dugu legearen ideia hori, Nafarroa guztira iristeko".


Catak azken eskaintza onena egin du: 42 milioi € eta zuzeneko 700 lanpostu - Mondraberri\nTestua: Mondraberri / 2014ko uztailak 22, asteartea\nBerria.eus informatu berri duenez, Catarena da eskaintzarik onena. 42 milioi euro eta 700 enplegu zuzen, Garagartza, Eskoriatza eta Bergarako erdiaren truke. Cevitalek baino 14 milioi euro eta 200 lanpostu gehiago eskaini ditu, aktibo bertsuen truke. Fagor Etxetresnen adjudikazioa lortzeko urrats erabakiorra ematen du, BERRIAren iturrien arabera. Cevitalek ere nabarmen hobetu du bere aurreko eskaintza, 28 milioi eta 500 enplegura iritsiz, baina Cataren zenbakietatik urrun geratu da, Berria.eus egunkariak aurreratutako informazioari jarraiki.\nCevitalek Donostian egin duen agerraldian azaldu du zein izan den bere azken eskaintza. Azaldu du, gainera, bere aktiboen perimetroa Arrasateko Garagartza auzoan (egosketa), Eskoriatzan (etxetresna txikiak) eta Bergaran (Geyser) legokeela epaileak bere eskaintza lehenetsiz gero. Gutun-azalak ireki dituzte, eta kartak buruz gora geratuko dira. Administratzaileek euren txostena egin behar dute, eta Pedro Malagon epaileak adjudikazioak erabaki hilaren 29a baino lehen. Hala enpleguaren nola aktiboen truke ordaintzeko prest dauden dirua kontuan hartuz idatziko dute administratzaileek euren iritzia.\nGarbi dagoena da dagoeneko bi hautagai horietako batek bereganatuko duela adjudikazioa, Catak ala Cevitalek. Catak, ordea, aukera gehiago dauzkala argi dago eskainitakoari begira. Ecomacek ere izan dezake zeresana, baina, seguruenik, bi faborito horietako batekin egin dezakeen akordioa dela tarteko, konkurtsoaren barruan edo hura amaitutakoan. Sergio Treviño Cevitaleko arduraduna Frantzian Brandt konpainian, "bakoirra" da Ecomacekin ahalezko akordio bat lortzeko. Treviñok esan du Vaillantekin ere hitz egiten ari direla, Bergarako Geyser enpresaren beste erdia bereganatzeko. "Ez dut esango egina dagoela, baina elkarrizketak oso aurreratuak daude".\nAtzo arratsaldean amaitu zen eskaintzen bigarren hobekuntzen epea; behin betiko proposamenak erregistratu zituzten hautagaiek Donostiako merkataritza arloko epaitegian, eta bakoitzaren kartak ikusgai geratu dira gaur gutun-azalak zabaltzean. Cevitalek, ondoren, bere eskaintzaren berri emango du Donostian, agerraldi publiko batean. Sergio Treviño Fagor Etxetresnek hondoa jo zutenean enpresa zuzentzen zuen gizonak xehatuko du Aljeriako taldearen eskaintza, Issad Rebraben konpainiak fitxatu baitzuen orain hilabete batzuk Frantziako Brandt zuzentzeko; orain, hura da Cevitalen ordezkaria Donostiako enkantean.\nFagor S. Koop taldearekin akordioa badela aditzera eman du Fagor, Aspes eta Splendid markak ekoizteaz aritu denean. Fagor, Aspes eta Splendid markak ekoizteko akordioa ez zegoen itxira, ordea, orain 48 ordu, eta ikusteko dago hori hala den ala ez. Gaur arte ezagutzen denaren arabera ez baitu akordorik Arrasaterekin, eta Catak, berriz, bai. Fagor S. Koopekin ez, baina FED, Edesa eta Grumaleko langileen ordezkari sindikalekin badu akordioa Isaad Rebrarben taldeak, sortuko lituzkeen 500 enpleguak norentzat liratekeen ere zehaztu baitu. Langabezian dauden soldatapekoentzat 120 gordeko lituzke, eta besteak Fagor Etxetresnetako bazkide zirenentzat. 120ko kopuru hori bat dator erregulazio txostenean zeuden langileek administratzaileekin adostutakoarekin. 118k enpleguaren alde egin zuten, eta 208k, kalte-ordainen alde.


Zinema Ikusezinaren Nazioarteko V. Jaialdia, ikusten ez dena ikusgai jartzen duten film sozialak - GARA\nZinema Ikusezinaren Nazioarteko V. Jaialdia, ikusten ez dena ikusgai jartzen duten film sozialak\nBilboko Alondegian inauguratuko da gaur film sozialen jaialdia. Urriaren 3ra arte, ikusleei hausnarketarako gonbita egingo diete, ikusgai egongo diren munduko 30 herrialdeetako istorioen bitartez.\nBilboko Zinema Ikusezinaren Nazioarteko Jaialdiaren bosgarren edizioa abiatuko dute gaur iluntzean. Ikuspuntu sozial handia duten 66 ikus-entzunezko lan emango dituzte. 30 herrialde baino gehiagoko istorioak islatzen dira horietan. Bilboko Alondegian 19.30ean dokumental bi estreinatuko dituzte: Raquel Rei galiziarraren «Diez centímetros más cerca del cielo», eta Raul de la Fuenteren «Minerita», Cerro Rico de Potosin (Bolivia) filmatutako dokumentala, Ander Izaguirre kazetariaren artikuluetan oinarritua.\nKCD Kultura Communication Desarrollo gobernuz kanpoko erakundeak antolatuta, guztira, 209 film eskainiko dituzte, fikzio, dokumental zein animazio lanak. Horietako 83 azpitituluekin, entzumen urritasuna duten pertsonek ere filmez goza dezaten. Lanen %40 emakumeek egindakoak direla nabarmendu dute antolatzaileek.\nBesteak beste, Europar Batasunean urtero itsasora botatzen dituzten milioika arrain tona, emakume sufragistak Mexikon, emakume ur biltzaileak Indian, Myanmarreko ume errefuxiatuen ametsak, indigena eta kolonoen arteko harremanak Peruko Amazonian, errefuxiatu palestinar eta sahararren egoera, ekintzaile afrikarren borroka ablazioaren aurka, etorkinek hemen jasandakoaren testigantzak... Guztiak, «giza balio handiko» ikus-entzunezkoak, Juan Carlos Vazquez KCDko zuzendariaren esanetan, «hausnarketara gonbita egiten die ikusleei eta sentsazionalismorik gabe».\nHainbat arlotako sariak banatuko dituzte jaialdian: Garapen iraunkorraren saria, giza eskubideena, emakume batek burututako lanik onena, genero berdintasuna, kulturartekotasuna, ikasleen saria, ikus-entzuleena, eta euskaraz egindako lan sozial onena. Aurtengo berrikuntzen artean, Invisible Express lehiaketa eta Invisible Express ikus-entzuleen sariak egongo dira; EHUko ikasleek sortutako film laburrak izango dira lehian. Irabazleen film laburrak bukaera ekitaldian emitituko dituzte.\nHamalau egoitza izango ditu aurten jaialdiak: Bilbo, Barakaldo, Erandio, Portugalete, Mungia, Iurreta eta Elorrion. Horietako sei, Lanbide Heziketa (LH) eta Bigarren Hezkuntzako (DBH) zentroetan. Emanaldi gehienak Alondegiko Golem zinema aretoetan izango dira.\nBihar, jaialdiaren «bigarren estreinaldia» izango da; izan ere, Mungiako Olalde aretoan, lehen aldiz hainbat emanaldi eskainiko ditu. Alex Sardui musikariak, jaialdiko gaiei buruzko kanta batzuk abestuko ditu.\nBesteak beste, Libano, Palestina, Nikaragua, Suedia eta El Salvadorretik etorritako 17 zuzendarik euren lanak aurkeztuko dituzte proiekzioa baino lehen. Informazio gehiago «www.kcd-ongd.org» webgunean.\nLekua: Bilboko Alondegian, Mungiako Olalde aretoan, Elorrioko Arriola antzokian, eta Lanbide Heziketako eta DBHko hainbat zentrotan.\nData: Irailaren 26tik urriaren 3ra arte.\nGolem Alhondiga zinemetan 3 euro; gainerako aretoetan doan.


Ibargutxi Juan Gurutz\n«Lenengo ta bein, abadetzan, apaizgoan, jardun izan dot nik, bai emen, bai atzerrian. Txolarteetan ekin izan dautsot idazteari» . Bizkaiaren mugan, Ubidean, jaio zan Ibargutxi Juan Gurutz abadea. Abadetzako ikastaldiak Bitorian egin zituan. Eta, gero, Cestafe, Marin, Eskoriatza, Badarán de Logroño, Eibarren eta Basaurin egon zan abade. Idazle ugaria dogu abade on eta jakitun au, Jaungoikoaren Itza euskeraz zabaltzen ainbat lan ixil eta neketsu egiñikoa. «Txolarteetan ekin izan dautsot idazteari», diñosku berak; baiña bitarteok ondo aprobetxau ebazan, antza.\nIdazlan sakonak, benetan, Ibargutxirenak! Izan bere, bere aldiko Teolojia guztia euskeratu eban. Begira:\n«Edesti Deuna» (1936).\n«Jaungoikoaren Legeko Aginduak» (1936, 1953). Bi aldiz argitaratua.\n«Geroko bizitza» (1954).\nGaiñera, argitaratu barik gelditu da bere liburu bat: «Mezadia: Urte guziko mezak» .\n«Nik asmautako gauzarik ez dau ezertxo bere azalben oneitan. Eleiz-irakasleak irakatsi izan dabenetik artuta dagoz.\n»Irakurgai bat edo beste zail samar egingo jatzuz, ausaz. Ez gure izketari errurik ezarri. Berez dituzu sakonak eta, beraz, gure ezaguera edo adimenarentzat, ulergaitz.\n»Alik eta argien eta garbien idazteko alegin egin dot. Itz barri gitxi dituzu» .\nIbargutxik darabilzan gaiak zail samarrak dira, bai. Baiña euskera aldetik bere (berak alan uste izan ez arren) zail samarrak dira.\nEuskera ondo ta sakon daki; baiña (bere aldiko semea dogu au bere-ta) beti berba garbiak erabilli gureak kalte andia egiten deutse bere idazlanen argitasun eta gozotasunari.\nBeste euskalkietatik artzen dauz itz asko. Aranatarrak asmaurikoak bere ainbat artzen ditu. Gaiñera, euskera zaar zalea da. Eta, jakiña, orrek astunagotu egiten ditu bere gai astunak.\nDana dala, ondasuntegi bat dira Ibargutxiren liburuak.\nZorion billa gabiltz gizon oro.\nAtsegiña, zoriona deritxon zerbaitek erreta daukoz gure biotzak. Atsegin grina ari bere barrenean somau ez daroan gizonik ez da. Batzuk, erreago, nabarmenago, sumiñago; beste norbaitzuk, motelago, epelago, baretsuago; baiña, gitxi geiago, guztiok dogu biotza gexo, guztiok gara biotz-min.\nZorion billa, zorion amesez gabiltz; ez, arean, bide batez. Batzuk, zorioneko izatekotan, zintzo izan oi dira; beste batzuk, oker ta gaizto, zorionerako bide laburragoa ori dalakoan. Batzuk gerrazale, beste batzuk bakezale, baiña bitzuok zoriona dabe egite ta jardueraren buru.\nGure gogoak ezin legike ezertxo bere egin zorion amesez izan ezik. Burua urkatzen daben gixaxoak eurak bere, zoriontsu izango diralakoan dagie gaiztakeri izugarri ori.\nNaiz onak, naiz txarrak dirala, gure egintza guztiak zorion egarria dabe gorengo eragille ta elburu.\nGizartean ez da, ordea, zoriontsurik. Agintari ta menpeko, aberats ta beartsu, ugazaba ta langille, jakitun ta ezjakin, sendo ta aul, len izan diranak eta orain diranak, aldi ta alde oro, gizonak artega dakuskuz; zoriona nai ta zorionik ezin jaritxi. Ta gizartea landuago, aurreratuago, asmakizun barriak ugariago ta zorion egarri ori sumiñago, ta zoriona urriñago. Menpekoak agintaritzan, beartsuak aberaskizunetan, langilleak ugazabatzan, tentelak jakituri ta zurtasunean, gexo ta aulak osasun eta sendotasunean datzala zoriona uste dabe. Ta, ortik, gizonetan alkarren arteko gorroto ta burrukak. Arako basamortuan, egarriz itoten dagozan bideztiak, ur bizidun iturria agertutakoan, alkar bultzaka ta joka, zein lenago iturrira eldu ta egarria asetako dranga-dranga, edan ta edan daragoioen legez, alakoxe amorru, alkar joka, alkar ilten, etzun doiaz gizonak emengo ondasunetara.\nBaiña zer? Aseta jaikiten al dira? Zoriontsu ete dira? Ez, bein. Edanago ta egarriago. Sukarrez barrua legortuta, kedartuta, daukan gexoak, iturriko ur garbiz ames dagi; baiña ur ori edanago ta bere pautsak legorrago ta erreago geratzen dira.\nEtxalde ornitua, jantzi bigunak, janari gozo ta ugaria, edari bizi, atseden aldi luze, bero, epel, eguraldi argi... opa legikean guztia emon. Ase izango al da giza-biotza? Zoriontsu izango ete? Bai zera! Opa alak emon arren, beste zerbaiten irritsak irrikatuko gaitu. Emon, ba, beste zerbait ori. Tori zurrutada bat geiago. Baiña... alperrik. Lenaz ez gara, orraitiño, aspertzen. Geure buruari iruzur egiten dautsogula oartzen dogu. Baiña lena ta oraingoa ez dira bardin-ta, ia emen dagon, ba, gure zoriona... Ta olantxe doa gure bizitza: iruzurrik-iruzur, eriotz illunpean jausi arteraiño.\nZer ete dager, berez, zorion irrits orrek? Gure oiñazerako bakarrik sortu ete daroa Jaunak giza-erraietan sustraituta dagon zorion griña ori?\nGizona nozbait zorioneko izan dala ta orain bere izan daitekela agertu daroa griña orrek. Irrits bizi ori ez dau Jaunak gugan alperrik sortu. Zoriontsu izan geintekez, ez gure alegiñez, Jaunaren erruki ta laguntzaz baiño .\n«—Nongoa ete zaitugu andra on ori?\n—Ni zerukoa nozue».\n«Ez izatetik izatera, berez danak, izan danak, ekarri gaitu».\n«Gizon arroa beti gixon!».\n«Ni egiña naz. Zu bere bai. Nik ez dot neure burua sortu. Ezta zuk bere. Utsetik erne ete naz, ba? Utsa ez da ezer».\n«Orixe bai gauza arrigarria! Ta egia dala kontuizu».\n«Zetan esan bere ez, Jauna. Asko be askoz pozago ta alaiago nire barrue garbi ta Jaungoikoagaz adiskide nazanean».\n Orixeren «Urte guziko Meza-besperak» bizkaieratuta.\n «Geroko bizitza», itzaurrean.\n «Geroko bizitza», 7-garren orrialdean.


COVID-19aren eta ahoko osasunaren arteko harremana\n24 urtarrila, 2022 Erakusleihoa, Osasuna 280\nNerea Larrea Oiarbide • Nerea Larrea Oiarbide hortz klinika (Beasain)\nSARS-CoV-2 birusak eragindako COVID-19aren pandemiak aldaketa ugari eragin ditu gure gizartean. Egiaztatu ahal izan dugu birus horrek gogorrago erasotzen diela oinarrizko gaixotasun bat zuten edo duten pazienteei. Eta are gehiago gaixotasun hau hanturarekin lotuta badago.\nNola eragiten dio COVID-19ak aho-barrunbeari? Ahoko mukosa COVID-19a sartzeko bide nagusietako bat da, eta ahoan sintoma desberdinak eragin ditzake:\nDastamenaren zentzumena galtzea. Zaporearen erabateko galera (ageusia) edo zaporeen pertzepzioaren aldaketak (disgeusia) maizago agertzen dira gaixotasunaren lehen astean, eta pertsona gehienei berez itzultzen zaizkie hilabete baten buruan, gutxi gorabehera. Hala ere, sintoma hori denbora gehiagoz luza daiteke.\nCOVID mingaina. Mingaineko alterazioak ahoko COVID-19aren beste sintoma batzuk dira, gaixotasuna hartzean ager daitezkeenak. Ohikoenen artean, mihi-papilitis iragankorra (dastamen-papilen hantura edo narritadura), mihia handituta, hortz-markak alboetan edo mingaina handituta eta partxeetan depapilazioa duela.\nAhoko ultzerak. Ahoko mukosako lesioak eta aftak edo ultzerak agertzea ere COVID-19aren balizko sintomatzat hartzen dira.\nAho errearen sindromea. COVID-19ak erasandako pertsonen artean ere deskribatu da sugar, erremin edo inurridura sentsazioa.\nAho lehorra. Pertsona askok aho lehorraren sentsazioa ere adierazi dute gaixotasunaren sintoma gisa. Hipotesien arabera, birusak listu-guruinei eragin liezaieke, eta horrek fluido horren ekoizpena gutxitzea eragin lezake. Halaber, COVID-19aren sintomak arintzeko erabiltzen diren sendagaien bigarren mailako efektu bat izan daiteke, baita maskarak luzaroan erabiltzearen ondorioz ere, ahoko arnasketa sustatzen baitu eta xerostomia eragin baitezake.\nEntziak kaltetzea. Nola izan daiteke hori? COVID-19ak eragindako infekzioaren ondoriozko konplikazioak hanturazkoak dira. Hau da, birusari aurre egiteko, hanturazko erantzuna ematen da gure organismoan. Kasualki, periodontitisa gaitza duten pazienteekin gertatzen denaren oso antzekoa da; izan ere, bakterioek entziak inbaditzen dituzte eta gure gorputzak inflamatuz erantzuten du, hortzak eusten dituen hezurra galduz. Era berean, maskara etengabe erabiltzeak ahoko lehortasuna eragiten du, bakterio-plaka gehiago sortuz, eta, ondorioz, gingibitisa edo periodontitsia hasten da.\nAho osasunaren garrantzia\nPandemiak aho-osasunaren garrantziaz jabetu gaitu. Odontologoarengana jotzea beti da garrantzitsua, besteak beste, gure irribarreari eta autoestimuari eragiten dion aho-osasuna mantentzeko, baita mastekatzeko ere. Baina orain badakigu eragin handia duela gure osasun orokorrean.\n« Gaintza mugaz muga: begiratoki eta gain dotoreak, herri garaienean\nHandiak txikia irentsi »


380.000 txerto iritsi dira Forondako aireportura, Barajasen alternatiba gisa - Araba - Alea.eus\n380.000 txerto iritsi dira Forondako aireportura, Barajasen alternatiba gisa\nErredakzioa 2021-01-11 08:55\nPfizerren txertoaren beste kargamentu bat iritsi zen abenduko azken egunetan. / @ForondaAirport\nKoronabirusaren aurkako 380.000 txertoko sorta bat iritsi da astelehen honetan Belgikatik. Denboralearen ondorioz, Barajasen ordez Forondako aireportura iritsi dira, ondoren autonomia erkidego guztietara garraiatzeko.\nPfizer eta BioNTech konpainiek sortutako txertoaren 380.000 dosiko beste sorta bat iritsi da astelehen honetako lehen orduetan, Belgikatik Gasteizera, Osasun Ministerioak jakitera eman duenez. Izan ere, Filomena denboraleak eta elurrak eraginda, Gasteizko Forondako aireportua proposatu egin dute, une honetan itxita jarraitzen duen Barajasko aireportuaren alternatiba gisa.\nIgande honetan egoeraren balantzea egiteko prentsaurreko batean, txertoen banaketa "bermatuta" dagoela azpimarratu dute Jose Luis Abalos Garraio ministroak eta Fernando Grande-Marlaska Barne ministroak. Txerto horiek Forondara iritsi bezain pronto, errepidez garraiatuko dira dagozkien puntuetaraino, estatu osoko autonomia erkidegoetan.\n16.000 txerto EAEra\nBestalde, Eusko Jaurlaritzak astelehenean zehar EAEri dagokion lotea jasotzeko aurreikuspenari eutsi dio: 15.600 dosi. Ziurtatu dutenez, txertaketa kanpainak "normaltasun osoz" jarraituko du astean zehar, txertoak une oro edukitzeko Osakidetzak sortutako "erreserba estrategikoari" esker.\nEAEn 10.692 pertsonari jarri zaie txertoa abenduaren 30etik; oraingoz egoitzetan eta langile soziosanitarioaren artean. Hala ere, hainbat ahotsek salatu dute txertaketaren erritmoa behar baino motelagoa izaten ari dela. Eusko Jaurlaritzak, ordea, txertoa jarri behar duten langileen oporrak argudiatu ditu.


Gutuna: Eskola publikoari bai, ghettorik ez\nTolosaldeko Ataria 2016 eka 15 Tolosaldea\nGizartea aldatzen ari da, globalizazioak immigrazioa ere badakar. Garai batean herri euskalduna izan zen emigrantea, eta hori ez da ahaztu behar.\nItzea Urkizu Arsuaga 2016 eka 15 Tolosaldea\nUrteen joan-etorriak ez die souvenirren zerrenda kuttunenei eragiten eta, oraindik ere, Benidorm-en erositako palak edo Tenerife idatzirik duen gosaritarako katiluak aukeratuko lituzkete turista as...\nOlatz Artola Apezteguia 2016 eka 12 Tolosa\nOier Urkola 2016 eka 12 Anoeta\nIrene Larraza 2016 eka 12 Tolosa\nEkainaren 4a Tolosan. Ez da lan samurra larunbat goiz arruntak eta ezohikoak bereiztea, eragile ezberdinek ekimen eta jarduera bereziak ohiko bilakatu dituzten herri honetan.\nTolosaldeko Ataria 2016 eka 12 Tolosa\nHarituz - Tolosaldeko Bertsozale Elkargunea 2016 eka 12 Amasa-Villabona\nEGILEA: BEÑAT IGUARAN DOINUA: Ez naiz bizkorra baina...\nOsasuna ez da gaixotasun eza (I)\nAitziber Alzaga 2016 eka 11 Tolosa\nEguraldiak eragina du gure osasun psikologikoan eta hori ere osasuna da. Osasuna ez da gaixotasun eza, hori ez da osasuna, baizik eta ongizate fisikoa, psikikoa, mentala, soziala,... dena da osasuna.\nEtorkizuneko erronkak enpresa familiarrentzat\nTolosaldea Garatzen 2016 eka 10 Tolosa\nAldarriak eta ikuskizunak\nMaialen Zubillaga 2016 eka 09 Tolosa\nHil da edo hil du?\nEneritz Urkola 2016 eka 05 Anoeta\nHitz egiten dugunean ez ditugu kasualitatez aukeratzen hitz batzuk edo besteak; eta bi esaldik gauza bera esan nahi dutela iruditu arren, ez da beti horrela izaten. «Atzo kuadrillakok parrand...\nLeticia Aristi 2016 eka 05 Irura\nBeste leiho bat\nJoxe Agustin Arrieta 2016 eka 05 Tolosa\nATARIA honetan izenpe berri bat daukazu. Nahiz eta lehenago Tolosaldeko Hitzan idatzi, baita Galtzaundin eta beste aldizkari eta egunkariren batean ere, nire luma tarteka-marteka hemen izango duzu.


Historia mitologiarekin nahasten den puntuan\n2018-11-02 12:30 — Bitola, Macedonia\nPelagonian nagoenez gero, aukera guztiak baliatu nahi ditut gerlari ausarten eta mitologikoen lurraldean, Makedonian.\nNon dago muga historia eta istorio (mito) artean?\nKondaira mazedoniar batek dioenez, Prespa lakua maitasunezko negarrekin sortu zen Pelagonian. Elezaharrak dio Prespa laku handia dagoen tokian behin herri bat izan zela, baina maitasun itsu bategatik (maitasun oro ez ote da itsu?) zeruak eta lurrak haserretu zirenez, lur honetako gizaki oro desagertu omen zen.\nMazedoniako hego-mendebaldeko hirian bizi naiz, bi hilabeteko idazle-egonaldi batean, “Poeta bat Mazedonian” poema-liburua bururatzeko. Horretarako, lehendik ezer ere ezagutzen ez nuen hizkuntza, kultura eta natura ezagutzen ari naiz, eta Mazedoniara behin etorrita, Mazedoniako gailurrik gorenera igo nahi nuen. Hori zen nire ametsa eta gauzatu dut!\nMendian goiti abiatzen gara\nbeheko errealitate gordinetik ihes egiteko.\nbeste batzuetan oinez,\neta batzuetan goi-mendietako laku hotzari so\nmaite galduarengan pentsatzen.\niritsi naiz azkenean, PELISTERKA!\nHantxe dago: 2601m\nerrealitate gordinetik gora.\nEne ametsekin egin dut topo:\nnahi nuke ama izan\nene maite galduarekin;\nnahi nuke galdutako lamiaren urrezko orrazia\naurkitzen lagunduko balit;\neta bat-batean jaitsiera gogorra berriro errealitatera,\n...Mazedonia ez da egunero suertatzen, eta behingoagatik denbora eta aukera ez dira galtzen utzi behar.\n...for one does not come to Macedonia every day, and time and opportunity are not to be thrown away.\n(Journals of a Landscape Painter in Greece and Albania, Edward Lear, 1851)\nNon dago muga errealitatea eta ametsa artean?\nMARKOVI KULI (Markoren dorreak).\nGaragardoaren eta tabakoaren hirian,\nhatsa kentzeko moduko paisaia, zinez!\nPrilep hiriaren erdialdean XIV. mendeko Marko printzearen herri mitiko da: erlojuaren dorrea, auzo turkiarra eta bazar zaharra daude, eta mendi aldera ihes egiteko aukera dago, zibilizaziotik aldenduz hats hartzeko.\nMarko elezaharretako heroia da, herri-poesia folklorikoan aurkitzen duguna, eta bere heriotzarekin batera, bukatu zen Mazedoniako erdi aroko historia; handik aurrera, Otomanoen menpe geratu baitzen Prilep hiria.\nMarkoren dorreetarantz mendian gora, mendixka baten gainean dagoen gurutze baten inguruan Erdi Aroko harresi baten aztarnak daude. Bertan kokatzen zen Marko printzearen aitaren (Volkasin erregea) gaztelua. Aztarna horiek dauden muinora iritsi baino lehen Elefantearen harkaitz handi bat dago, elefantearen itxura duelako deritzo horrela, eta bertatik hiri osoaren ikusmira zoragarria topatu dut.\nMarkovi Kuli UNESCOren ondasunean\nnatur parke zabalean zehar\nibilian eta ibilian\neta begiak zabal-zabalik;\nHiriaren erdialdetik hiru bat kilometro gora aurkitzen da Markoren dorrea, eta gero, lur harkaiztsuan aurrera eginez gero, Treskavec monastegira iritsi ahal da. Hamalau bat kilometro daude eta harainoko bidea egin dut nik ere lur lehor eta harkaitzetan barna. Treskavec-en dagoen Jainkoaren Amaren monastegia aurkikuntza arkeologikoa izan zen. Bertan dagoen eliza kristo aurreko bigarren mendean eraiki zen, Kristautasun goiztiarrean.\nTreskavec 1.280 metro itsasoaren mailatik gora dago, eta 2013. urtean sute batek monastegiaren laurdena erre zuen, baina elizak zutik iraun zuen. Bertako sarreran dauden hormako irudiak XIII. mendeko enperadore bizantiarrek aipatzen zuten, eta XIV. mendean Milutin erregeak eta Dusan tsarrak aipatzen dute, zeintzuk fededunak izaki, eliza eraikitzeko eta berritzeko laguntza eman zuten. Elizaren barnean oso ongi mantendutako hormako irudi baliotsuak daude, XIV. mendeko batzuk.\nMazedonian badira Jainkoaren Amari eskainitako monastegi zenbait, eta monastegi hauek emakumeari haurdun gelditzen laguntzen omen diote. Horregatik, nik ere kandela bat piztu dut ene maite galduarengatik, itzul dadin eta familia bat osa dezagun.\nGarai batean monje dezente zeuden, baina gaur egun monje bakar batek zaintzen du monastegia.\nKandela bat piztu ondoren eta haurdun geratzeko otoi egin ondoren, atseden pixka bat hartuta eta ura edanda, monastegitik atzera mendiko bidea hartu dut Markoren dorreetarantz. Beste hamalau kilometro. Bidearen erdian iturritxo bat dago eta hantxe ur botilatxoa bete dut, bidean aurrera jarraitzeko.\nhala ere, Euskal Herriko mendietako\nberdea eta hezetasuna behar dut\nberde horrek ematen baitit bizitza,\nkolore nabar eta idor honek kentzen didan hatsa.\nHala ere, lur idor eta marroi honi\nharkaitz ikaragarriz betetako mendi hauei\neskaintzen diet ene bizitza, hatsa, poesia\nMendiko bakardadean gelditu naiz une batez. Paisai lehor eta ikusgarriari begira, negarrez lehertu naiz eta oihu egin diot haize hotzari. Erregutu diot, otoi, ene maite galdua, hainbeste maite ninduen hori, itzul dadin.\nHitzak baino gehiago,\nMaite zaitut soilik\nHain eder eta galant zara\nbesarkatu nahi zaitut,\nene haritz mardul bihoztuna.\nEne bihotzak behar ditu\nzure benetako maitasunezko euskal hitzak.\nBESTE HITZ horiek behar ditut.\nPrilep hiriaren erdialdean. Erabat akiturik gorputza, plaza hartako taberna batean sartzea erabaki dut, eta pizza zati bat eta bertako Zlaten Dab (Urrezko haritza) garagardo bat eskatu dut, indarberritzeko.


euskalherria.com - GARA - Paperezkoa:20060708 - Espetxeen egoera aztertzeko bisita ukatu diete abokatuei\nGara > Idatzia > Jendartea 2006-07-08\nEspetxeen egoera aztertzeko bisita ukatu diete abokatuei\n�Kartzela egunaren� laugarren edizioa egin zuten atzo Baionako abokatuen ordezkariek. Estatu frantsesean kartzeletako bizi baldintzen berri emateko antolatu zuten, baina, abiatu denetik egoerak berdin jarraitzen duela salatu zuten atzo. Halaber, aurten, lehen aldiz Estatu frantseseko kartzelen administrazioak egin ohi zuten espetxeetako bisita ukatu die abokatuei. Jarrera hori ikusita, �Frantzia gisako Estatu demokratikoetan� gardentasun eza salatu zuten.\n�Erdi Aroarekin konparatuko bagenu, Estatu frantseseko kartzeletako bizi baldintzak gutxi aurreratu direla ohartuko ginateke�, nabarmendu zuten atzo Baionako abokatuen ordezkariek �kartzela egunean�. Egun hori duela lau urte bultzatu zuten, hain zuzen ere, espetxeetako egoeren berri emateko eta baldintzak salatzeko. Horretarako, espetxeetara bisita egin ohi zuten. Aurten, sarrera ukatu diete abokatuei: �Baionako espetxeko zuzendariak argi esan digu ez zuela balio etortzeak administrazioak joko horretan ez sartzeko agindua eman baitie�.\nAtzoko eguna, izan ere, OIP kartzelen behatokiak bultzaturiko galdeketarekin lotzea erabaki zuten abokatuek, eta bisita horretan ekimen hori aitzinarazteko asmoa zeukaten. �Galdeketa horrek kartzelen inguruan dabiltzan abokatu, hezitzaile edo beste eragileen iritzia biltzeaz gain, presoak ere ukitu nahi ditu. Administrazioak ekimen horri uko egitea erabaki du. Argi dago erabaki politiko bat dagoela horren gibelean, eta guztiz salagarria da�, esan zuten. Gertakari hori ikusita, Joelle Assie abokatuak �giza eskubideen seaska den Frantzia gisako herri demokratiko batean gardentasunik� ez zegoela adierazi zuen.\nEta, Baionako espetxearen egoera aipatzerakoan, Estatu frantseseko beste kartzela askotan bezala �detentzioko gutxiengo arauak ere� ez zirela errespetatzen azaldu zuen. Okupazio maila %200ekoa zela gogora ekarri orduko, bertan duintasunez bizitzeko eskubidea �eten gabe� urratua zela gaineratu zuten.\nEgunero dutxatzeko eskubiderik ez, geletan bost edo sei lagun elkartuak, zigor larriak eta arinak hein berean emanak, liburutegia eta kirola egiteko guneak gela berean jarriak: horiek dira Baionako espetxean dituzten bizi baldintzak.\n�Duintasunak ez du inolako zentzurik kartzela horretan. Gauzak ongi egitekotan Baionako espetxea bera suntsitu beharko genuke, eta beste bat eraiki. Baina, administrazioak egiten duen bezala, eztabaida ukatuz ez da inolaz ere aurrerapenik izanen�, gaineratu zuen Daniel Durquetyk. Gehiegizko populazio horren arrazoi nagusia �behin-behineko kartzelaratzearen� sistema hedatzearekin lotu zuten abokatuek. �Gaur egun lege urratze txiki bat egin arren, oso erraz kartzelatua izan zintezke. Errugabetasun printzipioa eten gabe urratua da, ez du inolako zentzurik egungo sisteman�, adierazi zuen Durquetyk.\nHori horrela, azken urteotan legean hobekuntzak izan zirela onartu zuten. Adibide gisa, besoko elektronikoaren plantan jartzea aipatu zuten. �Baionan bost jartzekotan zeuden. Baina, jartzeko orduan ez zirela ibiltzen ohartu ziren. Geroztik ez dugu berririk izan. Gauza berriak azaltzen dituzte, baina, aurkezpenetik at laster ohartzen gara ez dela deus egina izan�, erran zuen Assiek.\nEtorkizunari begira abokatuak ezkor azaldu ziren presondegien egoeraren hobetzearekin. �Ondoko urteetan salaketa egun hau egiten jarraitu beharko dugu, argi baita administrazioak ez duela deus egiteko asmorik. Oraindik gutxiago ondoko bi urteetan hauteskundeak heldu baitira�, bukatu zuen esaten abokatuak.


NAFARROA – Turcana\n360.000 EUROKO PROIEKTUA, EGUESIBAR, BARAÑAIN ETA BURLATAKO UDALEK, IRUÑERRIKO MANKOMUNITATEAK ETA LANKIDETZARAKO NAFARROAKO FUNTSAK FINANTZATURIK\nTurkanaren historian mugarria izanen da, eta 6.000 pertsonaren baino gehiagoren bizitza aldatuko du\nNafarroako Foru Erkidegoa Europako eskualde garatuenetako bat da. Elkartasuna modu bereziki nabarmenagoan adierazten da: krisi-garaian, dohaintzek eta boluntarioen kopuruak % 20 egin dute gora.\nPROIEKTU HONEN FINANTZATZAILEAK\nEguesibar, Burlata eta Barañaingo Udalek, Iruñerriko Mankomunitateak eta Garapenean Laguntzeko Tokiko Funtsera bildutako ehundik gora toki-erakundek elkarrekin egindako lanak Turkanan (Kenya) ura izatea ahalbidetuko du, Rode Fundazioak eta MCSPA misiolari-komunitateak burutuko duten proiektuari esker.\nParte hartzen duten udalak eta erakundeak\nRODE Fundazioa Nafarroako erakunde txiki, arin eta independentea da. Erakundearen asmoa da, 1984an sortuz geroztik, eraginkorra izatea gizarteari laguntzen.\nFundazioaren xedea gure ikurritzean laburbiltzen da: “zubiak eraikiz”. Elkartasunetik txirotasunaren aurka borrokatzeko konpromisoa hartu du, egoera ahulenean dauden eremuak osoki eta modu jasangarrian garatuz. Afera horien inguruan gizartea sentsibilizatzen eta motibatzen saiatzen da, eta horretarako beharrezkoak dituen giza baliabideak eta baliabide ekonomikoak bilatzen ditu.\nRode Fundazioaren eta San Paulo Apostoluaren Misiolari Komunitatearen arteko harremana (azken hori eremuan bertan dugun bazkidea) 2013az geroztik sendotu zen Kokuselei Ibarreko ama-haurrentzako nutrizio programaren inguruan. Funtsezko programa gosearen eta gaixotasunaren aurkako prebentzioa lantzeko amekin eta haurrekin, Turkanako eremu horretako gizatalderik ahulenak baitira.\nNafarroako 100 toki-erakunde\nDuela 31 urte sortu zenetik, Iruñerriko Mankomunitatea kudeaketa-erakunde gisa sendotu da. Kudeaketa horren mamia zerbitzu publikoak kalitate onenarekin eta eragimenez ematean datza, administrazio-mugak aintzat hartzen ez dituen herritargo baten premiak batera ebatzita.\nHori lortzeko balioak dira gardentasuna eta hurbiltasuna, profesionaltasuna eta konpromisoa, aurrea hartzea, malgutasuna eta arintasuna, koordinazioa, talde-lana eta sormena.\nBiztanleria: 18.237 biztanle\nEskualde geografikoa: Iruñerria\nBiztanle-kopurua 2014an (EIN): 18.237 biztanle\nAltitudea Udaletxean: 420 metro.\nGeografia: iparrean Iruñea eta Atarrabia ditu mugakide, ekialdean Uharte, hegoan Egues eta mendebaldean Iruñea.\nGARAPENERAKO LANKIDETZARAKO NAFARROAKO TOKIKO FUNTSA\nFuntsa Nafarroako 100 bat toki-erakundek (udalak, kontzejuak eta mankomunitateak) osatzen dute. Urtero baliabideak jartzen dituzte kutxa bateratu batean, garapenerako lankidetza-programa bakar batean elkarrekin kudeatzeko.\nGaratzen dituzten jarduerak dira:\nNafarroan kokaturik dauden GGKEek garapenean laguntzeko sustatzen dituzten lankidetza-proiektuak finantzatu.\nNafarroan heziketa- eta sentsibilizazio-ekimenak babestu.\nLarrialdietarako laguntza eman.\nBiztanleria: 20.068 biztanle\nHonako hauek osatzen dute Eguesibar: Altzuza, Ardanatz, Azpa, Badostain, Egues, Elkano, Elia, Ibiriku, Olaz eta Sagaseta udalerriek, Uztarrozko, Gorraizko eta Sarrigurengo biztanle-entitateek eta Etxalazko, Amokaingo, Erantsusko, Elizmendiko eta Egulbatiko jaurerriek.\nAzalera: 53,57 km².\nAltitudea Udaletxean: 510 metro.\nGeografia:iparrean Esteribar du mugakide, mendebaldean Uharte, Iruñea eta Burlata, ekialdean Lizoain eta hegoan Aranguren.\nBiztanleriaren dentsitatea: 5-17,56 biztanle/km².\nBiztanle-kopurua 2016ko urtarrilaren 1ean:328 biztanle\nAltitudea Udaletxean: itsas mailatik 434,22 metrora.\nGeografia:Iruñea kokatzen den ibai-terraza berean kokatuta dago. Sakan baten goialdean kokaturik, etengabe jasotzen ditu Barañainek haizeak, bereziki ipar-mendebaldetik datozenak.


EtnoMet (Aroaren berbaroak): Ibai haizea\nEgundoko tenpesta izan da bart Euskal Herriko ekialdean, Nafarroa Garaian, Lapurdin, Behe Nafarroan eta Zuberoan, besteak beste. Irakurri eta entzun dudanaren arabera, bospasei orduan 160 litro Senpere aldean. Hura euri jasa! Zorionez, jendaki kalterik ez da izan, baina, antza denez, hainbat abere akabatu ditu kalernak Zugarramurdi aldean esan ohi dutenez. Ostots-erauntsia azken urteotako bortitz eta zakarrena izan omen da... eta Bilbo aldean, behintzat, tantaxka batzuk baino ez. Horrelakoxea da gure aroa!\nBestalde, neure aurkikuntzen gogaide egin nahi zaituztedanez gero, atzoko GARA egunkarian Joxe Landa aro ikertzailearen iragarpenean topatu dudan izendapen txit bitxiaren berri eman nahi dizuet. Biharko eguraldiaz dihardu:\n"Giro petral samarrari eutsiko dio. Lainotzar ugari eta euri lardatsa kostaldean, eta garbi samar eta ateri barrualdean. Ipar-mendebaldeko haize hori bizi samar ibiliko da itsasaldean, eta hegoaldean IBAI HAIZE edo ziertzoa zakar antzean. Epeldu ezinean".\nZein dotore idazten duen Joxe Landak, eh? Lehenengo aldiz irakurri dut halako elkarketa. Ez dut inongo hiztegitan aurkitu eta hori dela-eta, e-mail bat bidali diot ea argi apur bat eman dezakeen horri buruz. Bagurrin berbaren berri eman genuen behin ziertzoa adierazteko. Orain bikotea daukagu.\nposted by Kepa Diegez @ 6:26 PM


Euskararen nazioarteko lanaz mahai ingurua bihar, Igartzako jauregian - Goierriko Hitza : Goierriko Hitza\nBihar, 18:00etan, Beasaingo Igartzako jauregian, Nolakoa izan behar luke euskararen nazioarteko lanak? galderari erantzuteko mahai ingurua egingo dute. Idurre Eskisabel beasaindarrak gidatuko du eta Irene Larraza (Etxepare institutua), Gorka Espiau (Agirre Lehendakaria Center), Urtzi Urrutikoetxea (Pen Kluba) eta Jon Sarasua (Garabide) izango dira hizlari.\nMahai ingurua zuzenean emitituko du kanaldude.eus-eko Zuzenean zure esku atalean. Datozen egunetan Hamaika, Goiena eta Xaloa telebistetan ere ikusi ahal izango da. Herritarrek ekimenean pate hartze aktiboa izateko aukera izango du. Horretarako, 17:30ean, Igartzako jauregira bertara gerturatzea eskatu dute.


Bertsoak, txistulariak, herri kirolen erakustaldia, dantza emanaldia eta beste asko, Euskal Jaietan - Hernani - Kronika.eus\nBertsoak, txistulariak, herri kirolen erakustaldia, dantza emanaldia eta beste asko, Euskal Jaietan\nTaloak egin zituzten 2019ko Euskal Jaietako ekintzetako batean.\nAsteburu berezia dute aurretik hernaniarrek. Gaurtik hasita bihar arte, ekintza ugari antolatu dituzte kultur programazioan, Euskal Jaien plangintzaren barruan, eta haurrek, gazteek zein helduek izango dute zeregina.\nEntretenimenduak ez du etenik irailean, Hernanin. Atzo, Kalakan taldeak emanaldia eskaini zuen Atsegindegin, eta eserleku guztiak betetzea lortu zuten musikariek. Erritmo berari jarraituz, asteburu honetan, Euskal Jaiak izango dira herrian, eta ekintza ugari antolatu dituzte horren barruan, hilabete honetako kultur ekintzen programazioan. Gaurtik hasita bihar arte, haurrentzat, gazteentzat zein helduentzat egongo da zeregina.\nDenetarik egiteko aukera izango dute hernaniarrek. Gaur, 12:00etatik aurrera, herri kirolen erakustaldia izango da Atsegindegin. Ondoren, 19:00etan, bi emanaldi proposatu dituzte. Batetik, Balkotik balkoira, Biterin; eta, bestetik, musika bandaren kontzertua Gay Mur eskolako patioan. Bertso saioa Paulo Ttikiya bertso eskolak eta Ohitura Zaharra abesbatzak antolatu dute, eta bertsotan izango dira Eli Pagola, Agin Laburu, Oihana Iguaran eta Xebastian Lizaso. Gai jartzaile lanak, berriz, Asier Azpirozek egingo ditu. Saio berezia izango da, Biteriko balkoitik balkoira bertsotan ariko baitira bertsolariak.\nAzkenik, eguna ezin hobe amaitzeko, Ruper Ordorikaren kontzertua izango da Ereñotzuko frontoian, 22:00etan, Olak Auzo Elkarteak antolatuta.\nBihar, goizean goiz dianak esnatuko du herria. Hernaniko Txistulari Banda kaletatik barrena ibiliko da, egunari doinua jartzeko asmotan. Arratsaldean, 16:30etatik aurrera, pelota partiduak jokatuko dira kiroldegiko frontoian. Pilota Elkarteak antolatuta, eskuz eta palaz arituko dira pelotariak.\nDantza ere izango da asteburuan. Hain justu, bihar, egitaraua itxiko du Kimua Dantza Kolektiboko GenEroa ikuskizunak. Arratsaldeko 19:00etan jarri dute horretarako hitzordua, eta Atsegindegin izango da.\nOrain arte aurkeztutako gainerako kultur ekintzetarako bezalaxe, asteburu honetan izango diren saio batzuetarako ere beharrezkoa da aldez aurretik gonbidapenak eskuratzea. Zehazki, biharko dantza ekitaldirako beharko dira. Eskuragai daude Biterin edo, bestela, www.kultura.hernani.eus webgunean.\nRuper Ordorikaren kontzerturako, aldiz, sarrerak salgai egon dira Auzo Udalean edo interneten, 8 euroan.\nEuskal Jaiak 2021\nHerri kirolen erakustaldia, Atsegindegin, 12:00.\n'Balkoitik balkoira', Biterin, 19:00. Bertsolariak: Eli Pagola, Agin Laburu, Oihana Iguaran, Xebastian Lizaso. Gai-jartzailea: Asier Azpiroz.\nMusika Bandaren kontzertua, Gay Mur eskolako patioan, 19:00.\nRuper Ordorikaren kontzertua, Ereñotzuko frontoian, 22:00.\nDiana, Hernaniko Txistulari Bandarekin.\nTrikitixa txapelketa, Atsegindegin, 12:00.\nPelota partiduak eskuz eta palaz, kiroldegiko frontoian, 16:30.\nKimua Dantza Kolektiboaren 'GenEroa' dantza emanaldia, Atsegindegin, 19:00.\n(*) Emanaldi batzuetarako gonbidapena behar da. DOAN banatuko dira, aurrez, Biterin edo 'www.kultura.hernani.eus' webgunean. Besteetarako, sarrera eserlekuak bete arte egongo da zabalik.


Narbaiza #2 “Jardunek beste 25 beharko” | Jardun Euskara Elkartea\nNarbaiza #2 “Jardunek beste 25 beharko”\nJuan Martin Elexpururen “zela ikusten dozu Jardunen papela, eta oro har euskeraren akulularixena, gaur egunian?” galderaren aurrean Anaje Narbaiezaren gogoeta. Kataian ataleko bigarren kolaborazioa.\n[Argazkia Dani Blancok, Argia.com-etik]\nAkulularixak jiñon/k Juan Martinek, eta esan biharra jaukanat/at, berak, beste inork baino gehixago erakutsi zoskula euskerian munduan akululari lanak egitten. Egixa esan, bera ondo akordatuta jeuan/jeonan: orduan heltzen ez bagontzanan/n erabileriai, kitto gure Euskeria!\nEgunerokuan, Bergaran oso gutxi entzuten zonan/zuan, baina hori bai, zapatu goizian, eskerrak UNEDera euskeria ikastera zetozenei eta Uberako, Anguzarko, Elosuko, Osintxuko… jentia zetorrenari Bergara euskaldundu egiten zonan/zuan.\nEgixa don/k , “Jardun” berbiaren inguruan erabakixa hartu zanian, hantxe nenguala, baina denon meritua izan zonan/zuan bat aukeratzia, izanbe gaur egunian euskeriak “Jardun”en esanahi bixen premiñia jaukan/k. Batetik, berbetako “jarduna”; Euskerian frabikia ipiniko bagiñuztanan/n, benetako produkziñua neurtuko leukieena eta bestetik, zenbait alorretan, notarixara goiatzenian, abioia hartzera goiatzenian …. euskeraz naturaltasune bizi izateko “jarduteko” premiñia. Baina oinddio be kalian gabitzenian konturatu be ez gaittun/k egitten eta sarrittan erderaz jardute jonau/juau.\nGure aurretik be makina bat lan egindakuak izan zittunan/zittuan: Iosu Oregi, Juaristi, Pilar… erak eginddakuari esker eta zuek, Juan Martin, Gerardo, Xabier Pardo… eta beste hainbatek erakutsitakoari esker guk aurrerapidia izan jonau/juau. Oso politta izan don/k, Elayxan bertako langileok lana euskaraz eitteko, eiñddako ibilixa. Ugezabok, langileok, danok, lana erdaraz eittetik euskaraz eittera pasatu gaittun/k eta eztakizue ondo zenbat ikasi dogun alkarrengatik, oso aberasgarrixa izan don/k. Alkar entzuten eta ikasi beharra izan dabenen erritmoak errespetatzen ikasi jonau/juau.\nOinddio be bajaon/k zeregina inguruko lantegixetan lana euskaraz egitteko baina seguru najaon/k, beste batzuen eguneroko jardunak bultzatuta ekarriko dabela euskeria izatia gure lan-hizkuntza. Uste jonat/juat gure gizartian sekulako aukeria daukagula alkarri entenditzeko euskeria erabilitta. Eta hortxe ikusten jonat/juat JARDUN KIDEON akulularixen zeregina, zeregin aberasgarrixa eta benetan lagungarrixa etorkizunian gizarte batuago baten parte izateko!\nEtxakinat/xat ziharo erantzun dotzaten Juan Martinek eskatutakoari baina lehen aittatu doten moduan, Bergaran auzoetako erabileriak sekulako mesedia egin izan jotsan/k Bergaran euskaria bizirik eustiari. Zeregin horretan Osintxuarrek hiketiari majo heldu jotsen/nen eta Eba Alberdi etorri jatan/k burura, beti fin ibili don/k euskeria erakusten eta bere eguneroko “jardunean” hitanoa erabilitta gure berbetia normaltzen.\n“Kataian” ekimenari segida emoixon Eba, izanbe, hik hiketiari betik eutsi dotsan, hain hizketa bizixa izandon eze… zelan ikusten don hitanoa gure herrixan? Zer egingo beharko ginuken/k JARDUNen hitanoak daben freskotasuna zabaltzeko eta gaztien artian erabiltzeko inbirixia sortzeko?


Home / Hazkuntza-modua\nEuskal Herriko Untxizainen Federazioa, Naraba, S. Koop. eta Unekel S. Koop taldeek untxien sektorearen interesak defendatzen dituzte eta untxi-haragia sustatzea eta nabarmentzea dute helburu.\nBeraz, “EUSKAL UNTXIA” produktuaren marka Euskal Herriko Untxizainen Federazioa, Naraba, S. Koop. eta Unekel S. Koop taldeena da eta logotipoaren edo irudiaren bidez adieraziko da (I. eranskina).\nMarka horrek erabiltzaileen produktuak edo/eta zerbitzuak bereizi edo nabarmendu egiten ditu, helburu komuna baita produktu edo/eta zerbitzu horien balioa haztea, merkatuan duen maila hobetzea, bertako garapena hobetzea, lekuko kultura bultzatzea, balio autoktonoak babestea, ingurumena zaintzea eta garapen ekonomikoa –soziala, kulturala eta humanoa- sustatzea, proiektu komun, sozial eta solidario baten alde.\nUntxi-haragia sustatzea eta nabarmentzea da helburua, eta, honako hau egiaztatzen du:\nMarka horren izenean dauden untxiek Nafarroako Foru Erkidegoan edo Euskal Autonomia Erkidegoan kokatutako untxitegi batean jaio, hazi eta gizenduak izan behar dute.\n“EUSKAL UNTXIA” markako untxiek, ezaugarri nutrizional bikainak izateaz gain, %100 begetala den pentsua jaten dute eta ingurumena errespetatzen dute, izan ere, horien karbono aztarna haragi gehienena baino baxuagoa da eta PAS 2050-en arabera egiaztatuta dago.\nOndorioz, “EUSKAL UNTXIA” markaren barruan dauden ekoizleen untxiek elikadura %100 begetala (titia kentzeko garaian, gizentzeko garaian eta hil behar diren garaian) dute eta ingurumena errespetatzen dute balio-kate osoan (pentsua-ekoizlea-hiltegia) karbono aztarnaren egiaztapenaren bitartez.\n“EUSKAL UNTXIA” marka zehaztuta gelditu da Markaren Erabileraren Arautegiaren bitartez, aurrerantzean Markaren arautegia, bi arautegi barne hartzen dituena:\nMarkaren Arautegi Orokorra\nMarkaren Arautegi Teknikoa, honako hauek barne hartzen dituena:\nMarkaren Arautegi Orokorrean zehazten dira Marka jaso ahal izateko bete beharreko baldintzak, Marka lortzearen prozesua, horren Operadoreak edo Erabiltzaileak, II. Eranskinean zehaztuak (Operadoreen Erregistroa), Markaren kontrola eta Markaren erabilera okerrarekin lotutako arau-hausteak eta zigorrak.\nBestalde, Markaren Arautegi Teknikoan zehazten dira pentsu-fabriken, untxitegien eta garraioen baldintzak eta ezaugarriak, azken horren barruan sartzen dira bai bizirik dauden animalien garraioa, bai horiengandik jasotako untxi-haragiaren prestaketa komertziala (ontziratzea eta etiketatzea). Arautegi horretan jasotzen dira, baita ere, Operadoreek bete beharreko kudeaketa- eta kontrol-baldintzak.\n“EUSKAL UNTXIA” Marka babesteko, Arautegiak aplikatzeko, eta horiek betetzen direla egiaztatzeko, Markaren Batzorde Erregulatzaileak Barne-kontrolerako Plan bat ezarriko du eta, aldi berean, kanpoko Elkarte baten esku-hartzea eskatuko du, egiaztatzeko edo/eta ikuskatzeko.\nArautegia Markaren Batzorde Erregulatzaileak baimendutako untxi-haragiaren ekoizle guztiei aplikatzen zaie, alegia, honelako untxi gizenduak ekoizten dituzten ekoizleei: elikadura %100 begetala dutenak eta ingurumena errespetatzen dutenak balio-kate osoan (pentsua-ekoizlea-hiltegia) karbono aztarnaren egiaztapenaren bitartez. Gainera, untxi horiek Nafarroako Foru Erkidegoan edo Euskal Autonomia Erkidegoan kokatutako untxitegi batean haziak izan behar dute.


Txinako Abiadura Beheko Plastiko Granultor Fabrikatzaileak eta Hornitzaileak - Aumax\nEtxea > Produktuak > Plastikozko Granulagailua Eta Trituratzailea > Abiadura baxuko plastikozko artezgailua > Abiadura baxuko plastikozko Granultor\nAMG-L Serieko Abiadura Baxuko Plastikozko Granultor Makinak plastikozko injekzio bidezko makinaren ondoan daude instalatuta, molde korrikalaria sprue alferrik galdutako materiala eta akats produktuak artezteko. Haizagailu eta zikloi sistemaz hornitutako makina birrindutako materialak injekzio-makinara berehala garraiatzeko.\n1. Abiadura baxuko plastikozko Granultor sarrera\nAMG-L Serieko Abiadura Baxuko Plastikozko Granulagailu Makinak plastikozko injekzio bidezko makinaren ondoan daude instalatuta, molde korrikalaria sprue alferrik galdutako materiala eta akats produktuak artezteko. Haizagailu eta zikloi sistemaz hornitutako makina birrindutako materialak injekzio-makinara berehala garraiatzeko.\n2. Abiadura baxuko plastikozko granultor parametroa (zehaztapenak)\nEbaketa Gela Tamaina\n150 ~ 260\nBirziklapen azkarra egiteko zikloia\n1ï¼ ‰ C motako atzapar birakariak mota estandarra da.\n3. Abiadura baxuko plastikozko Granultor ezaugarriak eta aplikazioa\n1. Tobera materialak birrintzeko eta birziklatzeko makina serieak, plastikoa moldatzeko prozesuan sortutako hondakinak eta ateak birrintzeko eta birziklatzeko bereziki diseinatuak;\n2. Birrindu beharreko materiala elikatzeko ontzitik elikatzen da. Birrindutako material desberdinen arabera, elikatzeko ontzi ugari daude aukeran;\n3. Erabilera desberdinen arabera, toberako materiala birrintzeko eta birziklatzeko makinen serieek aukera ugari dituzte aukerako instalazio moduan. Berehalako berreskurapen metodoa birziklatze sistema batekin elikatzen den haizagailuarekin aukeratu dezakezu edo xurgatze depositua eta poltsak hornitzea. Interfazearen erabilerak eta bateratze metodo dibertsifikatuek abiadura txikiko birrintzeko serieek erabilera oso zabala dute eta bezeroentzako lineako birrintzeko irtenbide desberdinak konpontzen dituzte;\n4. Tobera materiala birrintzeko eta birziklatzeko makinak abiadura ertaineko birrintze orokorren abantaila komunak konbinatzen ditu, hala nola zarata txikia eta hauts gutxiago, eta bere diseinuan errendimendu hobea, hala nola hondakinak eta ateak birrintzeko bereziki diseinatutako ebakitzaileak. Errotoreak, azkar desmuntatzeko metodoak, abiadura ertaineko PP plastikozko artezketa isil txikiaren humanizazioa biltzen du;\n5. Makinak murrizteko transmisio modua hartzen du eta momentua gehitzen zaio, makina edozein unetan abia daiteke, nahiz eta birrintzeko barrunbean material hautsiak egon, makina erraz abiarazi daiteke.\n4. Abiadura txikiko plastikozko Granultor xehetasunak\nAMG-L seriea prentsaren abiadura txikiko granulagailuaren ondoan injekzio bidezko makinaren ondoan jartzen da pita plastikozko materiala birrintzeko eta birziklatzeko, eta horrek ekoizpen kostua asko murrizten du. Aldi berean, toberako materiala eta hondarreko materiala birziklatu egiten dira ingurumena zaintzeko; birziklatzeko gailua robot operazioz hornituta badago, ez da beharrezkoa eskuz funtzionatzea, eskulanaren kostuak aurrezten diren bitartean. Makinaren aldeko abiadura ertaineko trituratzailea egokia da hainbat plastikozko materialak birrintzeko eta berrerabiltzeko, plastikozko hondakinak, birziklatutako materialak eta produktu erdi-amaituak. Egokia da xafla leun eta gogorreko hainbat plastikoetarako, hala nola kloro biguna, polikarbonatoa, nylona, ABS, etab., Adar itxurako, sareko plastikoa. Makina egitura trinkoa da, itxura ederra eta funtzionamendu erraza du. Labana birakariaren diseinu optimizatuak energia-kontsumoa gutxitzen du eta ebaketa-eraginkortasuna handitzen du.\n5. Abiadura baxuko plastikozko Granultor kalifikazioa\nHot Tags: Abiadura baxuko plastikozko granultorea, fabrikatzaileak, hornitzaileak, lantegia, pertsonalizatua, Txina, kalitatea, CE, aurreratua, erostea, prezioa